Kenapa perlu tunggu hari raya – Tok Mat
Oleh MOHD RIDZAUDDIN ROSLAN

20 April 2021, 2:37 pm
PETALING JAYA – Timbalan Presiden UMNO, Datuk Seri Mohamad Hasan mempersoalkan tindakan kerajaan mengumumkan harga beberapa barangan lain menjelang sambutan Hari Raya Aidilfitri nanti.
Katanya, kelewatan pengumuman harga barangan itu menerusi Skim Harga Maksimum Musim Perayaan Hari Raya Puasa (SHMMP) 2021 akan terus membebankan rakyat ketika ini.
“Apa lebih membimbangkan ialah SHMMP 2021 yang baru diumumkan akan dikuatkuasakan bermula 21 April dan hanya melibatkan 12 barangan kritikal.
“Adakah wajar untuk membiarkan rakyat terus terhimpit sementara menunggu kerajaan menyenaraikan barangan lain dalam skim tersebut, kenapa perlu menunggu hari perayaan untuk berbuat demikian,” katanya.
Katanya, punca kenaikan harga barangan disebabkan oleh peningkatan permintaan melebihi penawaran.
“Adakah ini bermakna bekalan makanan negara tidak mencukupi? Dan jika mencukupi, berapa lama ia akan bertahan?

“Inisiatif pemantauan dan penguatkuasaan harga makanan juga nampaknya tidak cukup efektif untuk mengatasi isu pembekal yang mengambil kesempatan menaikkan harga serta aktiviti monopoli,” jelasnya.
Susulan itu, Mohamad Hasan meminta kerajaan untuk menghentikan tindakan reaktif sebaliknya lebih proaktif dalam mengawal harga barangan asas supaya rakyat tidak terus terbeban.
“Kerajaan mesti segera menyemak semula inisiatif Program Food Bank Malaysia yang bermatlamat meringankan kos sara hidup khususnya golongan B40,” ujarnya. – K! ONLINE


Penduduk Mersing bertenang jangan panik
Oleh MASTURAH SURADI

20 April 2021, 3:08 pm
MERSING – Penduduk daerah ini diminta supaya bertenang dan jangan panik susulan pelaksanaan Perintah Kawalan Pergerakan (PKP) yang diumumkan kerajaan semalam yang hanya melibatkan dua mukim sahaja.
Pegawai Daerah Mersing, Mohd. Radzi Mohd. Amin berkata, hanya Mukim Endau serta Mukim Triang sahaja yang terlibat dan bukannya keseluruhan daerah seperti yang ditularkan.
“Terdapat salah faham berkenaan isu tersebut sehinggakan ada pihak yang beranggapan keseluruhan daerah Mersing terlibat dengan PKP yang bermula 20 April hingga 3 Mei 2021.
“Seperti apa yang telah dimaklumkan oleh Menteri Kanan (Keselamatan), Datuk Seri Ismail Sabri Yaakob semalam, PKP terpaksa dilaksanakan di kedua-dua mukim ini kerana penularan kes Covid-19 membabitkan Kluster Kampung Air Batang di kedua-dua lokaliti terbabit.
“Saya minta penduduk daerah ini supaya bertenang dan jangan panik dan teruskan pematuhan prosedur operasi standard (SOP) seperti yang telah ditetapkan oleh Majlis Keselamatan Negara (MKN),” katanya dalam satu kenyataan, di sini hari ini.
Mohd Radzi berkata, beliau juga meminta kerjasama penduduk daerah ini untuk terus membantu pentadbiran daerah dalam mengembalikan status daerah Mersing sebagai daerah hijau seperti sebelum ini.

Katanya, beliau juga optimis wabak berkenaan akan dapat diatasi dengan sebaiknya di dua kawasan mukim berkenaan. – K! ONLINE


Noh, Mizz Nina rayu derma bantu rawat mental golongan B40
Oleh MOHD. HAIKAL ISA

20 April 2021, 3:06 pm
PETALING JAYA – Pasangan selebriti Noh Salleh dan isteri, Mizz Nina menggesa masyarakat untuk sama-sama menghulurkan sumbangan bagi mengerakkan kempen membantu golongan B40 yang mengalami masalah kesihatan mental.
Menerusi satu hantaran yang dimuat naik dalam Instagram mereka, Noh atau nama sebenarnya Mohammad Noh Salleh berkata, kempen tersebut yang dinamakan sebagai Bantuan Psikologi B40 anjuran sebuah badan bukan kerajaan 1Moment 4Them mensasarkan kumpulan pertengahan yang mengalami kekangan kewangan untuk mendapatkan sesi rawatan mental ekoran Covid-19.
“Sokong komuniti kurang bernasib baik B40 yang menderita akibat masalah kesihatan mental. Selamatkan dan bantu rakan-rakan yang tidak berkemampuan.
“Benda yang kita takuti tanpa rawatan dan sokongan psikologi boleh menyebabkan keadaan akan bertambah buruk atau mereka boleh menghadapi tekanan sehingga membawa kepada kematian,” tulisnya dalam Instagram.
Dalam perkongsian sama, pasangan suami isteri itu mensasarkan kutipan sebanyak RM70,000 untuk rawatan ke atas 100 orang pesakit.
KEMPEN Bantuan Psikologi anjuran 1Moment4Them yang sedang dijayakan bersama Noh Salleh dan Mizz Nina ketika ini.
Menerusi penerangan yang diberikan, Noh dan Mizz Nina menambah, pandemik Covid-19 yang melanda negara menyebabkan ramai pesakit dalam kalangan kelompok B40 tidak dapat meneruskan rawatan ekoran kekangan kewangan selain tempoh menunggu yang lama di hospital kerajaan.

“Jadi kami mensasarkan derma sebanyak RM70,000 untuk keperluan 100 orang pesakit bagi mendapatkan lima sesi terapi secara dalam talian, lima kali sesi pengurusan penjagaan diri secara dalam talian dan keperluan satu bakul makanan bernutrisi (untuk 100 orang).
“Kami hanya memerlukan 1,400 penderma untuk menyumbang sebanyak RM50 seorang (kami menerima jumlah lain juga),” katanya.
Mereka yang ingin memberikan sumbangan boleh berbuat demikian menerusi laman web www.launchgood.com/b40 atau menerusi akaun bank 8603078986 (CIMB) di atas akaun 1moment4them solutions. -K! ONLINE


Tuhan tak beri peluang betul-betul berhenti – Faizal Tahir
Oleh MOHD. HAIKAL ISA

20 April 2021, 3:27 pm
PETALING JAYA – Penyanyi dan juga komposer popular, Faizal Tahir berasa sudah tiba masa untuk dirinya mengambil keputusan berehat seketika daripada melibatkan diri secara aktif dalam bidang muzik kerana telah banyak kehilangan masa bersama keluarga.
Faizal atau nama lengkapnya, Ahmad Faizal Mohammad Tahir, 43, berkata, mindanya sudah keletihan selepas lebih 17 tahun berkarya memerah tenaga. Katanya, sekarang adalah waktu yang tepat untuk memberi keutamaan kepada perkara lain.
“Anak-anak semakin membesar. Yang paling sulung sudah nak habis sekolah menengah. Terus terang saya katakan, saya keletihan sebenarnya. Jadi, saya ingin berehat dan relaks.
“Saya akan tetap berkarya tetapi bukan buat lagu untuk diri saya. Susah untuk saya keluarkan muzik daripada sistem. Kalau ikutkan, banyak kali je saya terfikir nak terus berhenti dan taknak terlibat dalam muzik.
“Bagaimanapun, Tuhan tak pernah beri saya peluang untuk betul-betul berhenti. Ada sahaja benda yang saya ingin kongsi. Jadi, saya masih di sini (berkarya) tapi untuk orang lain. Untuk diri saya (buat lagu untuk diri sendiri) mungkin akan ambil masa dua tiga tahun,” kata bapa kepada enam orang cahaya mata itu kepada Kosmo! Online semalam.
Faizal ditemui ketika majlis pelancaran album terbaharunya berjudul Qibla yang memuatkan lagu nostalgik bersama Mirwana iaitu Aku Tanpa CintaMu yang dirakam semula selepas 17 tahun.

TULISAN tangan Faizal tentang keputusannya mahu berhenti seketika daripada lapangan muzik, sekali gus menjadikan album Qibla sebagai diskografi terakhir daripadanya untuk peminat.
Mengulas lanjut, penyanyi yang cukup dikenali menerusi lagu Assalamualaikum itu mendedahkan, dia berasa ralat dan bersalah kerana selama ini terlalu sibuk dengan kerjaya sebagai pemuzik sampaikan kurang masa bersama keluarga.
“Kita semua pernah jadi anak, ada mak ayah tetapi kurang masa untuk dihabiskan bersama. Saya tak nak anak-anak saya fikir saya macam itu. Dulu waktu muda banyak perkara saya terlepas pandang dan sekarang adalah waktu untuk recover balik.
“Rasa bersalah dengan isteri memang ada jadi saya cuba untuk ambil alih tugas isteri sekarang. Saya cuba juga memasak tapi isteri kata tak payah sebab dia masak lagi sedap (ketawa).
“Benda-benda lain macam siapkan anak pergi sekolah, duduk dengan mereka dan tengok kerja sekolah, itu saya buat sekarang. Kalau di rumah sahaja, saya ingin habiskan waktu dengan mereka,” kata Faizal.
Selain menguruskan hal peribadi, Faizal akan banyak meluangkan masa untuk menggerakkan Faithful Publishing yang ditubuhkannya sejak awal tahun ini untuk mencari pelapis dan mencungkil bakat baharu dalam bidang komposisi dan penerbitan muzik. – K! ONLINE


Bekalan makanan stabil dan mencukupi – Ismail Sabri
Oleh SITI AMINAH MOHD YUSOF

21 April 2021, 7:20 pm
PETALING JAYA – Pemantauan barangan keperluan asas serta pemeriksaan oleh anggota Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) pada peringkat peruncit dan pemborong mendapati bekalan makanan dalam negara stabil dan mencukupi.
Menteri Kanan (Keselamatan), Datuk Seri Ismail Sabri Yaakob berkata, KPDNHEP telah membuat 755 pemantauan harian meliputi 11 jenis bekalan barangan terdiri daripada 593 peruncit, 131 pemborong dan 31 pengilang semalam.
KPDNHEP turut melakukan 2,070 pemeriksaan khas dan mendapati semua premis mematuhi operasi standard (SOP).
Dalam pada itu, seramai 478 warga asing telah menjalani ujian saringan wajib semalam dan tiga daripada mereka didapati positif Covid-19.
“Secara kumulatifnya, Kementerian Sumber Manusia memaklumkan seramai 686,615 pekerja warga asing telah menjalani ujian saringan Covid-19 yang melibatkan 35,415 majikan.
“Seramai 10,226 orang telah disahkan positif Covid daripada jumlah keseuruhan tersebut manakala 676,389 lagi adalah negatif,” katanya dalam kenyataan akhbar hari ini.

Ismail berkata, sehingga kini, sebanyak 1,544 buah klinik telah terlibat dengan program saringan ini sejajar dengan arahan mewajibkan ujian saringan Covid-19 kepada semua pekerja asing bermula 1 Februari lalu. – K! ONLINE


Kestabilan harga barangan beri manfaat kepada pengguna, peniaga
Oleh SUBKHI SUDARJI

21 April 2021, 8:47 pm
PUTRAJAYA – Kestabilan harga barangan yang dikawal perlu diselaraskan bagi memastikan bukan sahaja pengguna tetapi peniaga boleh menikmatinya pada harga yang lebih munasabah.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Seri Hasnol Zam Zam Ahmad berkata, semua pihak perlu mematuhi arahan ditetapkan kerajaan bagi memastikan bekalan ayam dan barang-barang yang dikawal berada paras mencukupi.
Beliau berkata, pada masa sama, KPDNHEP juga ingin memastikan bahawa terdapat kestabilan dari segi harga kerana bukan sahaja pengguna boleh menikmati harga lebih munasabah tetapi para peniaga juga dapat memperoleh manfaat sama memandangkan sebahagian barang itu dibeli oleh peniaga.
“Jadi sekiranya harga ini tidak stabil, peniaga pun tidak dapat tetapkan harga. Mungkin harga di bazar Ramadan hari ini RM5, mungkin dua hari lagi RM7 atau RM9 sekali gus menyusahkan ramai pihak
“Justeru, salah satu objektif Skim Harga Maksimum Musim Perayaan Hari Raya Puasa (SHMMP) 2021 adalah untuk pastikan harga barangan yang terpilih berada pada tahap stabil bagi tempoh-tempoh tertentu,” katanya pada sidang akhbar di pejabatnya, hari ini. -K! ONLINE


Terjun tingkat tiga sekolah sebab tekanan
Oleh MOHD YUNUS YAKKUB

21 April 2021, 11:14 pm
KUALA SELANGOR – Seorang pelajar perempuan tingkatan tiga yang menghadapi tekanan dalam pembelajaran nekad terjun daripada tingkat tiga bangunan sekolahnya di Tanjong Karang di sini, hari ini.
Dalam kejadian pukul 7.30 pagi itu, pelajar berusia 15 tahun itu patah tulang belakang dan kaki kanannya.
Ketua Polis Daerah Kuala Selangor, Superintendan Ramli Kasa berkata, siasatan awal mendapati pelajar itu hadir ke sekolah pukul 7 pagi dengan kelasnya berada di tingkat tiga bangunan tersebut.
Katanya, setengah jam kemudian remaja itu telah keluar kelas dan melompat melalui koridor bangunan.
“Siasatan awal mendapati suspek sebelum ini mempunyai tekanan dalam pembelajaran dan tidak mampu menahan tekanan itu lagi sebelum nekad terjun.
“Tiada sebarang unsur jenayah berlaku berhubung kejadian tersebut,” katanya dalam kenyataan sebentar tadi.

Ramli menambah, pelajar itu yang patah tulang belakang dan kaki kanan dihantar ke Hospital Tanjong Karang untuk rawatan sebelum dibawa ke Hospital
Sungai Buloh (HSB).
Ujar beliau, remaja itu kini masih berada di unit kecemasan HSB telah disimen di bahagian pinggul sehingga dada selain menjalani pemeriksaan ujian imbasan (CT-Scan).
“Siasatan lanjut masih dijalankan dan kes disiasat mengikut Seksyen 309 kanun Keseksaan kerana cubaan bunuh diri,” jelasnya. – K!ONLINE


Bayi ditemui mati tersepit besi katil
Oleh MOHD. RAFIE AZIMI

21 April 2021, 8:50 pm
JITRA – Seorang bayi berusia tujuh bulan ditemui mati dipercayai akibat tersepit besi katil di sebuah asrama kebajikan di Jitra dekat sini semalam.
Sumber memaklumkan, kejadian dipercayai berlaku antara pukul 7 hingga 8 malam ketika dua petugas di asrama tersebut sedang berbuka puasa.
Menurutnya, ketika kejadian berlaku, terdapat dua petugas di situ terdiri daripada individu lelaki berusia 43 tahun dan wanita berumur 60 tahun.
“Bayi itu dikatakan ditinggalkan petugas berkenaan di atas katil dalam keadaan terbaring bersama bantal di kiri dan kanan kerana kedua-dua mereka hendak berbuka puasa dan menunaikan solat maghrib.
“Selesai solat, petugas wanita tersebut memeriksa kawasan asrama tersebut dan mendapati mangsa tersepit dalam keadaan kepalanya tersangkut pada celah besi katil,” katanya.
Asrama tersebut difahamkan dihuni oleh 26 kanak-kanak berusia antara 22 hari hingga 15 tahun dengan rata-rata mereka merupakan orang kelainan upaya serta mengalami masalah kesihatan.

Bayi itu dikatakan dihantar ke asrama tersebut untuk jagaan sementara sejak 1 April lalu kerana ibu bapanya ditahan berkaitan kes dadah.
Sumber memaklumkan, siasatan awal mendapati mangsa mungkin merangkak untuk cuba keluar dari katil tersebut menerusi celah besi berkenaan.
“Siasatan awal mendapati tiada sebarang kecederaan pada tubuh bayi yang boleh dikaitkan dengan perlakuan jenayah.
“Begitu pun kedua-dua petugas terbabit ditahan bagi membantu siasatan dengan kes disiasat mengikut Seksyen 31(1)(a) Akta Kanak-Kanak 2001,” katanya.
Mayat bayi dihantar ke Hospital Sultanah Bahiyah untuk dibedah siasat.
Sementara itu, Ketua Polis Daerah Kubang Pasu, Superintendan Rodzi Abu Hassan ketika dihubungi mengesahkan menerima laporan mengenai kejadian itu namun enggan mengulas lanjut. – K! ONLINE


Majikan ugut pistol, pukul didakwa lima pertuduhan esok
Oleh MOHD YUNUS YAKKUB

21 April 2021, 8:29 pm
SHAH ALAM – Seorang majikan yang memukul dan mengugut dengan pistol terhadap dua pengawal peribadinya sebelum ini akan dituduh di Mahkamah Majistret Klang dan Kuala Lumpur, esok.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, suspek berusia 44 tahun itu akan didakwa lima pertuduhan kesemuanya selepas mendapat persetujuan Ketua Bahagian Pendakwaan Jabatan Peguam Negara.
Katanya, pertuduhan di Mahkamah Majistret Klang melibatkan satu pertuduhan masing-masing melibatkan Seksyen 506 Kanun Keseksaan (KK) mendatangkan kegentaran jenayah dengan cara mengacukan pistol ke arah salah seorang pengawal peribadi.
Selain itu, dibawah Seksyen 298 KK kerana mengeluarkan perkataan dengan niat untuk menyinggung perasaan agama yang dianuti dua pengawal peribadi
“Suspek berdepan lagi dua pertuduhan mengikut Seksyen 109/324 KK kerana bersubahat mengarahkan pembantu peribadinya mencederakan dua mangsa dengan menggunakan rotan.
“Lelaki tersebut juga akan didakwa di Mahkamah Kuala Lumpur bagi satu pertuduhan mengikut Seksyen 323 KK kerana menampar serta menyerang perut salah seorang pengawal peribadi menggunakan lutut,” katanya dalam kenyataan di sini hari ini.

Beliau turut menambah seorang pembantu peribadi kepada majikan itu akan dituduh mengikut Seksyen 324 KK kerana mendatangkan cedera dengan menggunakan rotan.
Nik Ezzanie menjelaskan dua daripada pekerja majikan yang ditangkap dan direman sebelum ini dilepaskan dengan bon jaminan dibawah Seksyen 118 Kanun Tatatcara Jenayah dan dijadikan saksi pendakwaan.
“Manakala, seorang lagi yang dibebaskan tanpa syarat memandangkan tiada sebarang kaitan dengan kejadian serta tiada sebarang keterangan yang boleh kaitkan secara material,” ujarnya.
Kosmo! sebelum ini melaporkan dua pengawal peribadi cedera selepas dirotan dan diugut bunuh menggunakan pistol oleh majikan pada Isnin lalu dipercayai akibat perselisihan faham berkaitan puasa.
Berikutan kejadian itu, lima lelaki termasuk majikannya berusia 35 hingga 37 tahun ditangkap di sekitar Klang.
Empat daripada mereka direman di Ibu Pejabat Polis Daerah (IPD) Klang Selatan dan majikannya yang merupakan suspek utama direman di IPD Dang Wangi sebelum direman sekali selama lima hari di IPD Klang Selatan.
Polis yang menyiasat kejadian tersebut membongkarkan kegiatan jahat majikan bersama empat rakannya yang dipercayai terlibat dalam sindiket perjudian haram dan aktiviti ah long.
Dalam serbuan dilakukan polis, menemui sebanyak 100 ketul jongkong emas dengan berat keseluruhan 100 kilogram dan 12,500 keping not kertas AS$100.
Nilai keseluruhan rampasan itu adalah RM28.25 juta. -K!ONLINE


Hilang deria bau dan rasa, Sweet Qismina positif Covid-19
Oleh SAIRUL ZAMRI MISRANI

21 April 2021, 11:35 pm
PETALING JAYA – Selepas beberapa hari tidak sihat dan mengalami kesukaran bernafas, pelakon Sweet Qismina mengesahkan dirinya dijangkiti wabak Covid-19 sebentar tadi.
Sweet atau nama sebenarnya Farhanna Qismina Supandi, 24, memaklumkan perkara tersebut menerusi kenyataan akhbar daripada syarikat pengurusan Warner Music Malaysia yang dimuat naik dalam Instagramnya.
Menurutnya, dia membuat ujian calitan pada Selasa lalu dan kini sedang menjalani tempoh rawatan dan kuarantin di Pusat Kuarantin Ipoh, Perak.
“Saya tidak sihat semasa menjalani penggambaran filem Tariandi di Kuala Kangsar, Perak sejak 16 April lalu.
“Saya mengambil ubat selama tiga hari, tetapi belum pulih dan sukar bernafas. Menyedari keadaan kesihatan yang masih belum pulih, saya membuat ujian calitan di Hospital Columbia, Taiping dan keputusannya adalah positif.
“Saya kemudian dihantar ke Hospital Kuala Kangsar dan membuat ujian saringan, keputusannya tetap positif. Selepas itu, saya dihantar pula ke Pusat Kuarantin Ipoh untuk dikuarantin.

“Saya tiada sebarang komplikasi, cuma hilang deria rasa dan bau,” katanya.
Dalam pada itu, Artis Baharu Wanita Popular Anugerah Bintang Popular BH ke-30 (ABPBH30) itu turut mengucapkan terima kasih kepada petugas kesihatan yang banyak membantunya sepanjang proses rawatan di hospital.
“Kakitangan Hospital Kuala Kangsar menjaga saya dengan baik, sebelum dihantar ke Ipoh.
“Doakan semoga saya cepat sembuh daripada Covid-19,” katanya.
Dalam hantaran sama, pelakon drama Bidadari Salju itu turut menulis kapsyen berupa doa agar dihindari daripada penyakit berbahaya.
“Tuhanku, Tuhan manusia, hilangkanlah penyakit. Berikanlah kesembuhan kerana Kau adalah Penyembuh. Tiada yang dapat menyembuhkan penyakit kecuali Kau dengan kesembuhan yang tidak menyisakan rasa nyeri,” tulisnya.
Terdahulu, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Aeril Zafrel dan Aprena Manrose sebelum ini juga pernah disahkan positif Covid-19. – K! ONLINE


Kontroversi vaksin tidak jejas kewangan J&J, catat peningkatan pendapatan 7 peratus
Oleh KOSMO!

21 April 2021, 8:07 pm
TRENTON, NEW JERSEY – Johnson & Johnson (J&J) merekodkan keputusan kewangan suku tahun pertama yang kukuh, dipacu oleh jualan vaksin satu dos Covid-19 meskipun pemberian suntikan tersebut telah dihentikan seketika di Amerika Syarikat (AS) pada masa ini, lapor akhbar New York Post semalam.
Syarikat penjagaan kesihatan gergasi itu turut mencatatkan pendapatan bersih sebanyak AS$6.2 bilion (RM25.5 bilion) iaitu A$2.32 (RM9.60) sesaham bagi suku tahun pertama, yang mana AS$100 juta (RM411.7 juta) adalah datangnya daripada jualan vaksin Covid-19.
Angka itu adalah kenaikan sebanyak 6.9 peratus daripada AS$5.8 bilion (RM23.9 bilion), iaitu AS$2.17 (RM8.90) sesaham yang dicatatkan pada tempoh sama tahun lepas.
Syarikat yang berpangkalan di New Jersey itu turut merekodkan perolehan bernilai AS$22.32 bilion (RM91.9 bilion), melebihi jangkaan asal iaitu sebanyak AS$21.82 bilion (RM89.82 bilion).
Penggunaan vaksin Covid-19 J&J dihentikan minggu lepas susulan kebimbangan terhadap laporan yang mendakwa enam wanita termasuk seorang meninggal dunia akibat darah beku.
Turut dilaporkan adalah dua lagi kes baharu termasuk melibatkan seorang lelaki sihat yang berumur 25 tahun.

Pengarah Institut Penyakit Alergi dan Berjangkit Kebangsaan AS, Dr. Anthony Fauci meramalkan keputusan berkaitan vaksin J&J akan dikeluarkan pada Jumaat ini dan beliau secara serius meragui bahawa penggunaan vaksin itu akan dihentikan terus.
Keputusan untuk menghentikan sementara vaksin J&J telah mendapat kritikan ramai termasuk daripada bekas Presiden AS, Donald Trump yang menggelar Pentabdiran Makanan dan Dadah sebagai “amat bodoh.”
Bagaimanapun, meskipun berdepan dengan tindakan penghentian sementara vaksin tersebut, cabang perniagaan farmaseutikal J&J telah menjana perolehan bernilai AS$12.19 bilion (RM50.18 bilion), meningkat 9.6 peratus berbanding tempoh sama tahun lepas. – Agensi


Angkara hutang kawan, lelaki cedera ditetak
Oleh MOHD SYALMIZI HAMID

21 April 2021, 11:17 pm
GEORGE TOWN – Gara-gara rakannya lari daripada membayar hutang, seorang lelaki menjadi mangsa apabila diserang dua individu bersenjatakan parang di hadapan sebuah kedai makan di Jelutong di sini semalam.
Dalam kejadian kira-kira pukul 10.30 pagi itu, mangsa yang merupakan pembantu kedai berusia 20 tahun cedera parah selepas ditetak pada tangan.
Ketua Polis Daerah Timur Laut, Asisten Komisioner Soffian Santong berkata, mangsa diserang dua lelaki terbabit ketika sedang bekerja di restoran milik ibunya.
“Dia didatangi dua lelaki yang berkereta sebelum diserang dengan parang sehingga putus urat salur darah pada tapak tangan kiri serta cedera pada kepala dan badan.
“Akibat kejadian itu, mangsa mengalami kecederaan parah dan dikejarkan ke Hospital Pulau Pinang bagi mendapatkan rawatan,” katanya ketika dihubungi hari ini.
Soffian berkata, siasatan pihaknya mendapati kejadian itu disyaki berpunca akibat hutang yang dibuat rakan mangsa yang menghilangkan diri.

“Mangsa sebelum ini sering didatangi beberapa lelaki yang menuntut hutang dan pernah didatangi empat lelaki empat bulan lepas,” katanya.
Bagaimanapun jumlah hutang yang dibuat rakan mangsa itu masih dalam siasatan pihak polis.
Menurutnya, kes disiasat mengikut Seksyen 326 Kanun Keseksaan. – K! ONLINE


TikTok berdepan saman kumpul dan guna data peribadi kanak-kanak
Oleh KOSMO!

21 April 2021, 9:08 pm
LONDON – TikTok berdepan dengan tindakan undang-undang kerana didakwa mengumpul dan menggunakan data peribadi kanak-kanak, lapor Badan Penyiaran British (BBC) hari ini.
Tindakan saman yang bakal dikenakan oleh seorang bekas pesuruhjaya kanak-kanak bagi England itu mewakili jutaan kanak-kanak di Britain dan Kesatuan Eropah (EU) yang menggunakan aplikasi perkongsian video tersebut.
Ia melibatkan semua kanak-kanak yang pernah dan sedang menggunakan aplikasi TikTok sejak 25 Mei 2018, tidak kira sama ada mereka menggunakan fungsi tetapan privasi ataupun tidak.
Jika disabit kesalahan, kanak-kanak yang terjejas boleh mendapatkan tuntutan wang tunai sehingga ribuan pound British.
Menurut peguam, TikTok mencuri maklumat peribadi kanak-kanak termasuk nombor telefon, video, lokasi sebenar dan data biometrik tanpa amaran yang mencukupi, ketelusan atau kebenaran yang diperlukan oleh undang-undang tanpa kanak-kanak dan ibu bapa mengetahui apa yang dilakukan dengan maklumat tersebut.
“Privasi dan keselamatan adalah keutamaan TikTok dan kami mempunyai polisi yang jelas, proses serta teknologi yang telah ditetapkan untuk membantu melindungi semua pengguna serta golongan remaja terutamanya.

“Kami percaya tuduhan tersebut adalah tidak berasas dan kami komited untuk mempertahankan apa yang dipraktikkan selama ini,” ujar TikTok.
Sementara itu, bekas pesuruhjaya tersebut, Anne Longfield memberitahu BBC bahawa dia memberi fokus terhadap TikTok kerana daripada kesemua platform media sosial yang ada, TikTok mempunyai polisi pengumpulan data yang dianggap ‘berlebihan’.
“Syarikat induknya merupakan sebuah perkhidmatan pengumpulan data yang bersembunyi di sebalik platform media sosial, yang telah sengaja dan berjaya menipu ibu bapa.
“Semua ibu bapa mempunyai hak untuk mengetahui jenis maklumat rahsia yang dikumpul oleh TikTok untuk menyembunyikan kegiatan pengumpulan data mereka,” katanya.
TikTok mempunyai lebih daripada 800 juta pengguna di seluruh dunia dan syarikat induknya, ByteDance memperoleh keuntungan berbilion pada tahun lepas dengan sebahagian besarnya disumbangkan oleh perolehan pengiklanan. – Agensi


Mahkamah batal saman ibu model Belanda
Oleh NUZULSHAM SHAMSUDDIN

21 April 2021, 9:32 pm
KUALA LUMPUR – Mahkamah Tinggi di sini hari ini membatalkan saman ibu model Belanda, Ivana Esther Robert Smit terhadap Ketua Polis Negara dan tiga yang lain kerana didakwa gagal menjalankan siasatan kes kematian anaknya.
Perkara itu dimaklumkan peguam Datuk S.N.  Nair, yang mewakili ibu Ivana, Christina Carolina Gerarda Johanna Verstappen ketika dihubungi selepas pengurusan kes di hadapan Hakim Datuk Akhtar Tahir yang diadakan melalui talian.
“Kami akan memfailkan rayuan ke Mahkamah Rayuan terhadap keputusan itu hari ini, ” kata peguam itu.
Christina Carolina ,56, selaku plaintif memfailkan saman itu pada tahun lalu dengan menamakan Ketua Polis Negara sebagai defendan pertama dan Pegawai Penyiasat Asisten Superitendan Faizal Abdullah, Menteri Dalam Negeri, serta Kerajaan Malaysia masing-masing sebagai defendan kedua hingga keempat.
Dalam pernyataan tuntutan itu, plaintif berkata Ivana ditemui mati pada 7 Disember 2017 ketika berusia 18 tahun di balkoni salah satu unit yang Kondominium Cap Square Residensi Kuala Lumpur.
Setibanya di negara ini, pada 9 Disember 2017 plaintif telah diberitahu bahawa anaknya mati kerana bunuh diri yang kemudian satu kertas siasatan dibuka melalui kematian mengejut (SDR).

Kata plaintif ketika itu, dia tidak dapat menerima keputusan tersebut yang secara asasnya amat sukar dipercayai selain terkejut pihak polis kertas siasatan dibuka di bawah SDR dan menganggap keputusan terhadap kematian anaknya itu dalam keadaan tergesa-gesa.
Plaintif berkata, ekoran kematian anaknya itu, pada 8 Ogos 2018 satu inkues telah dimulakan di hadapan Hakim Koroner di Mahkamah Kuala Lumpur dan seramai 22 orang saksi telah dipanggil memberi keterangan.
Bagaimanapun pada 8 Mac 2019 Hakim Mahkamah Koroner telah membuat keputusan bahawa kematian anaknya itu adalah satu nahas (misadventure).
Tidak puas hati dengan keputusan itu plaintif telah memfailkan rayuan ke Mahkamah Tinggi namun Hakim Collin Lawrence Sequerah pada 22 November 2019 telah mengetepikan keputusan Mahkamah Koroner dan telah mengarahkan Pejabat Peguam Negara memerintahkan polis melakukan siasatan semula terhadap kes itu.
Selepas arahan tersebut dikeluarkan, plaintif mendapati, defendan kedua (ASP Faizal Abdullah) masih menjadi sebahagian daripada pasukan penyiasatan walaupun terdapat banyak isu ditimbulkan berhubung pegawai polis itu sewaktu inkues.
Pasukan penyiasat yang ditubuhkan pada 27 November 2019 itu didakwa bersifat malas dan berhibernasi walaupun pihak berkuasa Belanda telah memberi peringatan mengenai siasatan itu.
Justeru plaintif, menuntut defendan-defendan membayar ganti rugi Am, teruk serta deklarasi bahawa defendan telah gagal menjalankan tugas selain perintah mandamus (memaksa) defendan kedua dikeluarkan daripada pasukan penyiasat termasuk mengisukan waran tangkap dan mengektradasi dua individu yang berkaitan dengan tragedi itu ke negara ini sehingga kes selesai. -K!ONLINE


2,195 laman web judi dalam talian disekat setakat Mac lalu
Oleh MOHD. HUSNI MOHD. NOOR

21 April 2021, 6:40 pm
CYBERJAYA – Suruhanjaya Komunikasi dan Multimedia Malaysia (MCMC) memaklumkan sebanyak 2,195 laman web judi dalam talian disekat setakat Mac lalu kerana melanggar Akta Rumah Perjudian Terbuka 1953.
MCMC menerusi kenyataan akhbar hari ini berkata, laman-laman web itu disekat berdasarkan permohonan daripada Polis Diraja Malaysia (PDRM) selepas menerima maklumat daripada orang awam.
Menurutnya, MCMC turut bekerjasama dengan pihak penyedia platform media sosial seperti Facebook, Twitter, dan YouTube untuk menurunkan kandungan sedemikian.
“Daripada aspek penguatkuasaan pula, MCMC telah menjalankan audit pengesahan data pelanggan talian telefon prabayar bagi memastikan semua nombor yang aktif disahkan dengan sewajarnya.
“Ini penting bagi mengelakkan nombor-nombor berkenaan disalah guna oleh pihak yang tidak bertanggungjawab untuk tujuan jenayah termasuklah tetapi tidak terhad kepada penipuan dan mempromosi judi dalam talian,” katanya.
Katanya, sehingga Mac lalu, sejumlah 19,765 talian telefon telah ditamatkan atas kesalahan spam SMS yang mempromosikan judi dalam talian, pinjaman tidak berlesen dan lain-lain.

Pada masa sama, MCMC turut meningkatkan kesedaran orang ramai mengenai bahana judi dalam talian menerusi program-program advokasi dan kempen.
Jelasnya lagi, pengguna media sosial juga dinasihatkan supaya lebih bertanggungjawab dengan tidak menyebarkan kandungan sedemikian kerana ia secara tidak langsung membantu mempromosikan aktiviti itu kepada masyarakat.


‘Jaafar Onn’ trending, 18 Puasa Di Kampong Pisang kutip RM2 juta
Oleh MOHD. HAIKAL ISA

21 April 2021, 6:56 pm
PETALING JAYA – Filem arahan Mamat Khalid, 18 Puasa di Kampung Pisang kini sudah meraih kutipan RM2 juta selepas enam hari tayangan di Astro First.
Jika sebelum ini watak Barboka menjadi bualan penonton, memasuki minggu kedua tayangan, watak baharu yang diperkenalkan dalam francais tersebut, iaitu Tyson 2 lakonan Jaafar Onn turut menambat hati penonton menerusi dialognya “Mim Alif Kap Nun – Mati” dalam salah satu babak di dalam filem.
Lakonan karakter tersebut juga merupakan kemunculan semula pelakon senior tersebut yang telah lama tidak muncul di dalam filem mahu pun drama. Dalam laman media sosial, ramai yang berkongsi rasa terkesan dengan mesej yang disampaikan selepas menonton filem komedi penuh mesej tersirat itu.
Naib Presiden, Ketua Astro Shaw & Nusantara, Raja Jastina Raja Arshad berkata, pihaknya dan pengarah, Mamat Khalid bersyukur filem 18 Puasa Di Kampong Pisang mendapat sambutan luar biasa.
“Kami ingin mengucapkan ribuan terima kasih kepada penonton yang telah menonton di Astro First. Setinggi-tinggi penghargaan juga buat barisan pelakon dan kru yang telah menjayakan 18 Puasa Di Kampong Pisang sehingga menjadi satu fenomena dan mempunyai simbolik tersendiri yang sinonim dengan bulan puasa.
“Selepas ini jika kita sebut nama Barkoba, saya yakin pasti ramai yang terus mengaitkan dengan orang tidak berpuasa dan bulan Ramadan, manakala ‘plastik hitam’ simbolik francais 18 Puasa Di Kampong Pisang. Kejayaan ini diharap dapat menjadi pemangkin dalam industri filem tempatan untuk terus bergerak ke depan meskipun dalam era normal baharu bagi tayangan filem,” katanya dalam satu kenyataan kepada Kosmo! Online.

18 Puasa Di Kampung Pisang adalah gabungan daripada dua karya sutradara, Mamat Khalid iaitu Kampong Pisang dan 16 & 17 Puasa.
Filem berkenaan mengisahkan tentang sekumpulan penduduk Kampong Pisang masih melakukan kemungkaran di bulan Ramadan. Ketika Barkoba menikmati makanan di siang hari dalam semak samun, tiba-tiba berlaku satu insiden. Dia telah didatangi si iblis dan membawa Barkoba kembali ke masa silam untuk mengimbau setiap tindak tanduk kesalahan yang dilakukan sepanjang
hidupnya.
Barkoba mengabaikan zakat, menganaiyai orang lain, mengajak melakukan kemungkaran serta menyebabkan kecederaan dan kematian Kiambang. Dapatkah Barkoba memperbetulkan kesalahannya yang lalu dan kembali ke dunia yang nyata dan berjayakah Barkoba menyelamatkan Kiambang.
Terdahulu, filem tersebut berjaya mengutip RM1 juta selepas tiga hari ditayangkan di Astro First. – K! ONLINE


Peniaga nasi campur pandu lalu, pelanggan dicekup JAIM
Oleh DIYANATUL ATIQAH ZAKARYA

21 April 2021, 6:45 pm
MELAKA – Tindakan seorang peniaga nasi campur menyediakan khidmat pesanan pandu lalu kepada umat Islam yang tidak berpuasa berjaya dihidu penguat kuasa apabila dicekup dalam serbuan Op Tak Puasa, di Bukit Baru, di sini, semalam.
Dalam operasi kira-kira pukul 1 petang itu, peniaga berusia 62 tahun itu dicekup penguat kuasa Jabatan Agama Islam Melaka (JAIM) bersama-sama seorang pelanggan berusia 53 tahun.
Pengarah JAIM, Datuk Che Sukri Che Mat berkata, hasil pemeriksaan, peniaga tersebut didapati menjual nasi campur pelbagai lauk dan air minuman yang telah siap dibungkus untuk dibeli secara pandu lalu oleh pelanggan.
Katanya, peniaga tersebut pada awalnya menafikan menjual makanan kepada umat Islam, namun mengaku setelah salah seorang pelanggannya turut dicekup ketika menunggu pesanan makanannya siap.
“Pegawai Penguatkuasa Agama (PPA) telah melakukan penyamaran berjaya mengesan aktiviti membeli makanan secara pandu lalu di sebuah restoran di Bukit Baru.
“Ketika serbuan dijalankan, beberapa pelanggan telah melarikan meninggalkan restoran tersebut dan kita hanya berjaya menahan seorang lelaki yang merokok di kawasan itu ” katanya ketika dihubungi Kosmo! di sini, hari ini.

Mengulas lanjut beliau berkata, hasil soal, lelaki berusia 53 tahun itu memberitahu berada di kawasan itu bagi menunggu makanannya siap, dan alasan tidak berdaya untuk berpuasa disebabkan menghidap kencing manis.
“Bagaimanapun, kita lihat alasan diberikan tidak releven dengan tindakannya yang menghisap rokok di tempat awam.
“Peniaga tersebut kemudian diberikan surat perintah hadir bagi membantu siasatan mengikut Seksyen 49 Enakmen Kesalahan Syariah Negeri Melaka 1991,” katanya. -K! ONLINE


Tiga lagi kawasan di Kelantan mula PKP esok
Oleh SITI AMINAH MOHD YUSOF

21 April 2021, 6:36 pm
PETALING JAYA – Tiga lagi kawasan jajahan dan daerah di Jeli, Kuala Krai dan Gua Musang, Kelantan akan dikenakan Perintah Kawalan Pergerakan (PKP) bermula esok berikutan merekodkan peningkatan kes positif Covid-19 secara mendadak sebanyak 83.9 peratus.
Sebelum ini PKP dilaksanakan di jajahan Kota Bharu, Pasir Mas, Pasir Puteh, Bachok, Machang, Tumpat dan Tanah Merah bermula 16 April hingga 29 April.
Menteri Kanan (Keselamatan), Datuk Seri Ismail Sabri Yaakob berkata, ketiga-tiga kawasan tersebut telah bertukar kepada zon merah dengan peningkatan dari 18 kes kepada 112 kes dalam tempoh 14 hari.
“PKP di tiga kawasan seperti yang dinyatakan akan bermula esok hingga 29 April ini hasil penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan Malaysia (KKM).
“Pelaksanaan PKP ini untuk memastikan pergerakan penduduk di lokaliti ini dapat dikawal bagi mengelakkan penularan jangkitan Covid-19 ke kawasan lain,” katanya dalam kenyataan akhbar hari ini.
Beliau berkata, Taman Perumahan di Lahad Datu Sabah dikenakan Perintah Kawalan Pergerakan Diperketatkan (PKPD) bermula esok sehingga 5 Mei ini setelah mencatatkan keseluruhan sebanyak 45 kes iaitu Taman Aman 3 (24 kes), Taman Aman Jaya (10 kes) dan Taman Palm Height (11 kes).

KKM juga melaporkan masih berlaku penularan kes dalam kalangan penghuni taman tersebut dan kebanyakan kes melibatkan jangkitan serumah.
Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, Kerajaan bersetuju untuk melanjutkan PKPD di Perumahan Komuniti Bersepadu Pulau Serai, Pekan, Pahang sehingga 29 April 2021.
Tambahnya, PKPD di Perumahan Komuniti Bersepadu Pulau Serai, Pekan, Pahang sehingga 29 April manakala PKPD di Kampung Menuang Baru, Limbang, Sarawak dan Perumahan Komuniti Bersepadu Pulau Serai, Pekan, Pahang ditamatkan mengikut jadual masing-masing pada Sabtu ini dan esok.
“Sehingga kini KKM telah melaksanakan 545 ujian saringan dan daripada jumlah itu sebanyak tujuh kes positif Covid-19 telah direkodkan.
“KKM melaporkan masih berlaku penularan berterusan dalam kalangan penduduk di kawasan PKPD dan terdapat sebanyak 47 sampel saringan yang sedang menunggu keputusan,” jelasnya. – K! ONLINE


230 individu ditahan ingkar SOP
Oleh SITI AMINAH MOHD YUSOF

21 April 2021, 6:51 pm
PETALING JAYA – Seramai 230 individu ditahan atas kesalahan mengingkari  operasi standard (SOP) dan daripada jumlah itu 228 individu dikenakan kompaun manakala dua lagi direman semalam.
Menteri Kanan (Keselamatan), Datuk Seri Ismail Sabri Yaakob berkata, antara kesalahan direkodkan ialah gagal merekod butiran diri serta mendaftar premis (77), aktiviti pusat hiburan (31), tiada penjarakan fizikal (14) dan gagal menyediakan peralatan merekod pelanggan (2) dan kes lain-lain (54).
“Kawalan Sempadan Negara Operasi Benteng (Op Benteng) turut menangkap lapan pendatang asing tanpa izin dan merampas empat buah kenderaan darat semalam.
“Sebanyak 180 buah bot dan kapal turut dikesan di perairan negara melalui empat aktiviti pemantauan,” katanya dalam kenyataan akhbar hari ini.
Beliau berkata, Op Benteng melibatkan Polis Diraja Malaysia, Angkatan Tentera Malaysia, Agensi Penguatkuasaan Maritim Malaysia dan Agensi Keselamatan Sempadan Malaysia serta agensi keselamatan lain turut menjalankan 268 Sekatan Jalan Raya semalam.
Dalam pada itu beliau berkata, sejumlah 90 Operasi Sanitasi Awam semalam meliputi 27 zon merah, zon jingga (6), zon kuning (10) dan zon hijau (3) di seluruh negara.

Operasi tersebut melibatkan 452 anggota Jabatan Bomba dan Penyelamat Malaysia (JBPM) dan 102 Pihak Berkuasa Tempatan (PBT) serta 91 buah jentera JBPM.
“Secara kumulatifnya, sebanyak 21,493 operasi sanitasi yang merangkumi 155 zon telah dilakukan sejak 30 Mac 2020.
“Operasi sanitasi melibatkan pusat perniagaan, kawasan perumahan termasuk Projek Perumahan Rakyat (PPR), tempat awam, pasar raya dan bangunan kerajaan,” jelasnya.
Tambah Ismail, seramai 686 individu tiba di semua pintu masuk antarabangsa semalam telah dikuarantin di stesen-stesen kuarantin di seluruh negara
“Secara kumulatifnya, sejak 24 Julai 2020, seramai 180,910 individu telah pulang ke tanah air dan kesemua mereka ditempatkan di 74 hotel dan sembilan Institut Latihan Awam serta Institut Pengajian Swasta di seluruh negara.
“Daripada jumlah itu, seramai 7,447 individu telah dikuarantin dan 171,967 orang dibenarkan pulang manakala 1,496 lagi dibawa ke hospital,” katanya. – K! ONLINE


Tan Sri Hisham sambut hari lahir ke-58 hari ini
21 April 2021, 6:30 pm
PETALING JAYA – Ketua Pengarah Kesihatan, Kementerian Kesihatan (KKM), Tan Sri Dr Noor Hisham Abdullah menyambut ulang tahun kelahirannya yang ke-58 hari ini.
Tinjauan Kosmo! di Twitter mendapati rata-rata pengguna di media sosial mengambil kesempatan untuk mengucapkan selamat hari jadi kepada beliau.
Satu pengguna di Twitter bernama @azhanieee menulis dia merindui siaran langsung hero negara itu.
“Selamat hari jadi ke-58, Tan Sri Dr @DGHisham, hanya Allah dapat membalas segala perjuanganmu dari hari pertama melanda negara kita.
“Segala usaha dan penat lelahmu kami hargai, rindu nak tengok siaran langsung. #HappyBirthdayDGHisham,” tulisnya di Twitter miliknya.
Selain itu seorang lagi pengguna Twitter @aisyahzahirahhh tidak menunggu lama untuk turut memberi ucapan kepada Tan Sri Dr Noor Hisham.

“Hari ini hari lahir hero kita @DGHisham.
“Selamat hari jadi Dr! Semoga dipermudahkan urusan dunia akhirat amin,” tulisnya. – K! ONLINE


UMK temui batu kecubung bernilai tinggi di Jeli
Oleh KOSMO!

21 April 2021, 6:27 pm
Oleh ROSALWANI CHE SOH
JELI – Fakulti Sains Bumi (FSB) Universiti Malaysia Kelantan (UMK) berjaya menemui ketulan batu kecubung yang bernilai tinggi di kawasan perlombongan di daerah ini..
Batu kecubung kebiasaannya digunakan sebagai hiasan batu permata untuk cincin lelaki.
Ketua Jabatan Geosains FSB, Dr. Wani Sofia Udin berkata, penemuan batu itu atau nama saintifiknya amethyst ditemui melalui Program International Geomapping Jeli (IGJ) 2021 yang dianjurkan dengan kerjasama 36 mahasiswa jurusan Geologi dari enam buah universiti dari Indonesia.
Katanya, universiti dari luar negara yang terlibat adalah Institut Teknologi Bandung, Universitas Jambi, Universitas Tadulako, Universitas Padjadjaran, Universitas Hasanuddin dan Universitas Gadjah Mada.
Beliau berkata, daripada kajian itu, peserta turut menemui ketulan batuan kuartza dan penemuan ‘dragfold’ iaitu kesan geologikal struktur pada batuan yang amat jarang ditemui.

“Kita turut menemui batuan jenis pyrite dan batu gunung berapi. Melalui penemuan itu, pelajar dapat mengkaji morfologi dan mengemaskini peta geologi kawasan Jeli melalui aktiviti pemetaan yang dilakukan.
“Melalui kajian ini, penemuannya penting kepada mahasiswa khususnya untuk memberi pendedahan terhadap pemetaan geologi untuk digunakan di dalam kerja lapangan,” katanya dalam satu kenyataan di sini hari ini.
Katanya, pelajar-pelajar ditempatkan di kawasan kajian sekitar Jeli iaitu Bukit Jeli, Bukit Salor, Kampung Lawar, Kampung Sungai Rual, Lata Chenai, Sungai Pergau, Sungai Renyok dan Sungai Tadah. -K! ONLINE


Kapal selam Angkatan Laut Indonesia terputus hubungan di Laut Bali
Oleh KOSMO!

21 April 2021, 6:46 pm
JAKARTA – Kapal selam milik Angkatan Laut Indonesia (TNI) yang membawa 53 anak kapal disahkan hilang di perairan sekitar 60 batu di utara Bali, selepas menyelam ke dasar laut awal pagi ini.
Panglima TNI KRI Nanggala-402, Marsekal Hadi Tjahjanto mengesahkan berita mengenai kehilangan kapal selam buatan Jerman pada 1979 itu kepada laman berita Kompas.com.
Kapal itu dilaporkan terputus hubungan dengan menara kawalan kira-kira 95 kilometer dari Bali utara sekitar pukul 3 petang waktu tempatan.
“Anak kapal meminta kebenaran untuk menyelam ke dasar dan setelah diberi izin, menara terputus hubungan dengan kapal tidak lama selepas itu,” kata Hadi.
Sesi mencari dan menyelamat telah pun dimulakan dengan Indonesia meminta bantuan daripada Singapura dan Australia yang mempunyai kemudahan kapal penyelamat kapal selam.
Setakat ini, kapal tersebut disyaki berada di dasar laut dengan kedalaman 700 meter ke bawah.

“Saya akan ke lokasi kejadian esok,” demikian menurut Hadi.
Bagaimanapun, wakil dari TNI mahupun Kementerian Pertahanan Indonesia belum mengeluarkan sebarang pengesahan berkenaan jumlah anak kapal yang berada dalam kapal selam tersebut.
KRI Nanggala-402 mempunyai kelajuan  sehingga 21,5 knot dan boleh memuatkan 34 anak kapal.
Kapal selam itu dijadualkan mengambil bahagian dalam sesi latihan menembak peluru berpandu di Laut Bali yang sepatutnya berlangsung esok. – Agensi


Air telaga rumah di Kelantan tidak perlu mohon lesen
Oleh MUHAMMAD AYMAN GHAFFA

21 April 2021, 6:49 pm
KOTA BHARU – Jabatan Sumber Air Negeri Kelantan menegaskan bahawa kegunaan perigi bagi tujuan domestik seperti penggunaan air telaga di rumah adalah di bawah kategori sara diri yang tidak perlu membuat permohonan lesen.
Jabatan itu dalam satu kenyataan berkata, bagi kegunaan perigi untuk perniagaan atau komersil, pemilik premis dikehendaki memohon Lesen Abstraksi Air Tanah dari Jabatan Sumber Air Negeri Kelantan.
Katanya, jabatan itu turut mengesahkan bahawa surat yang tular sejak semalam adalah surat sah yang dikeluarkan oleh jabatan tersebut kepada pemilik premis perniagaan yang menggunakan air tanah sebagai sumber air operasi supaya memohon Lesen Abstraksi Air Tanah.
“Ia bukan diberikan kepada pemilik rumah atau pemilik kediaman yang menggunakan perigi sebagai penggunaan isi rumah.
“Ini maklumat yang mengelirukan. Surat Arahan Pematuhan kepada Seksyen 12 Enakmen Sumber Air Negeri Kelantan 2019 yang tular sebelum ini dituju kepada pemilik premis perniagaan, komersil dan industri,” katanya.
Menurut kenyataan itu, sebagai contoh mudah, Pak Cik Ali memiliki perigi dan menggunakan perigi tersebut sejak 10 tahun yang lalu tidak perlu membuat permohonan Lesen Abstraksi Air Tanah.

Katanya, ini kerana penggunaan perigi Pak Cik Ali adalah bersifat sara diri untuk kegunaan isi rumah.
Ujarnya, sebagai contoh lain, anak Pak Cik Ali menggunakan perigi untuk kegunaan perniagaan kedai dobi layan diri 24 jam dan perlu memohon Lesen Abtraksi Air Tanah.
“Permohonan lesen itu perlu kerana penggunaan perigi tersebut adalah bersifat komersil dan bukan untuk kegunaan persendirian.
“Sehubungan dengan itu, untuk mengetahui proses lanjut berkenaan Permohonan Lesen Abstraksi Air Tanah, boleh hubungi Jabatan Sumber Air Kelantan di talian 09-747 5240,” katanya.
Terdahulu, tular di media sosial satu Surat Arahan Pematuhan kepada Seksyen 12 Enakmen Sumber Air Negeri Kelantan 2019 yang ditandatangani oleh Timbalan Pengarah (Pengurusan), Jabatan Sumber Air Kelantan, Wan Asma Suhana Wahida Wan Deraman.
Melalui surat itu, sebuah premis berdepan tindakan denda tidak melebihi RM300,000 atau tambahan denda RM1,000 sehari sepanjang kegagalan atau pelanggaran berterusan.
Penularan surat itu sekali gus membimbangkan orang ramai yang beranggapan bahawa rakyat Kelantan yang mengguna sumber air tanah dari telaga tiub atau boring tanpa memohon lesen Abstraksi Air Tanah daripada Jabatan Sumber Air Negeri Kelantan akan berdepan dengan tindakan denda. -K! ONLINE


Tiada laporan kematian disebabkan vaksin Covid-19
Oleh SITI A'ISYAH SUKAIMI

21 April 2021, 6:24 pm
PUTRAJAYA – Kementerian Kesihatan (KKM) mengesahkan, tiada laporan kematian yang disebabkan oleh vaksin Covid-19 setakat ini.
Ketua Pengarah Kesihatan, Tan Sri Dr. Noor Hisham Abdullah berkata, pihaknya mengambil maklum berhubung penularan isu kematian beberapa orang kakitangan KKM yang dikaitkan dengan vaksin Covid-19 di media sosial.
Menurutnya, perkara tersebut sedang disiasat oleh KKM dan makluman akan diberikan kepada umum selepas siasatan selesai.
“Umum mengetahui Program Imunisasi Covid-19 Kebangsaan telah bermula pada 24 Februari dengan Fasa 1 melibatkan pemberian vaksin kepada petugas barisan hadapan iaitu petugas kesihatan, pekerja perkhidmatan penting dan pertahanan.
“Kini Fasa 2 pemberian vaksin bermula pada 19 April pula melibatkan baki kumpulan daripada Fasa 1 dan warga emas berumur 60 tahun ke atas, golongan berisiko tinggi mengalami penyakit kronik dan orang kelainan upaya (OKU).
“Setakat ini, tiada laporan kematian disebabkan oleh vaksin Covid-19 dilaporkan,” katanya dalam satu kenyataan akhbar hari ini.

Beliau berkata, sehubungan itu, pihak KKM meminta orang ramai tidak berkongsi atau menyebarkan maklumat yang tidak dikenal pasti sumber dan kebenarannya.
“Orang ramai diminta untuk merujuk kepada maklumat sah yang boleh didapati di semua platform rasmi media sosial KKM atau berhubung terus dengan Pusat Kesiapsiagaan dan Tindak Cepat Krisis Kebangsaan (CPRC) di setiap negeri,” katanya.
Ujarnya, mereka juga boleh  melayari laman sesawang http://covid-19.moh.gov.my/ atau menghubung  talian 03-88810200/ 03-88810600/ 03-88810700 bagi mendapatkan info sahih berkenaan vaksin Covid-19. -K!ONLINE


Janda, suri rumah dicekup ketagih pil kuda
Oleh TOREK SULONG

21 April 2021, 5:51 pm
PASIR PUTEH – Agensi Anti Dadah Kebangsaan (ADDK) Pasir Puteh menahan dua wanita di rumah masing-masing selepas dipercayai terlibat dengan penagihan pil kuda dalam Ops Hawa di Kampung Tasek Pauh di sini semalam.
Dalam operasi itu, seorang janda berusia 31 tahun dan suri rumah berusia 29 tahun masing-masing ibu kepada dua anak ditahan sewaktu serbuan dijalankan di rumah mereka bermula pukul 7 hingga 9 pagi.
Ketua Pegawai ADDK Pasir Puteh, Azlina Mohd. Zain berkata, siasatan mendapati, janda dan suri rumah itu tinggal di rumah tersebut bersama anak-anak mereka.
Katanya, bagaimanapun, suri rumah itu didapati mempunyai suami yang kini sedang menjalani hukuman penjara selepas didapati bersalah dalam kes dadah.
“Kita meneliti fail latar belakang keluarga suspek sebelum mendapat pengakuan mereka yang terlibat dadah ketika serbuan dijalankan.
“Siasatan mendapati, suami kedua-dua suspek sebelum ini turut menagih dadah dan mempengaruhi mereka untuk terjebak dalam kegiatan itu,” katanya ketika dihubungi Kosmo! hari ini.

Menurut Azlina, ujian saringan air kencing mendapati kedua-dua suspek positif dadah jenis methamphetamine dipercayai kesan pengambilan pil kuda.
Katanya, selepas penangkapan dua suspek itu, AADK akan menjejak isteri kepada suami mereka yang ditahan terlibat kes dadah yang telah dikenal pasti untuk membantu mereka mendapatkan rawatan yang sepatutnya.
“Kedua-dua suspek dibenarkan pulang dengan jaminan pegawai AADK pada hari yang sama memandangkan mereka perlu menanggung dua anak yang berusia dua hingga lapan tahun.
“Kes disiasat mengikut Seksyen 3(1) Akta Penagih Dadah (Rawatan dan Pemulihan)1983,” katanya. -K! ONLINE


Lelaki maut terjun Suria KLCC bawa kad rawatan hospital
Oleh MUHD AFIQ AL-HAFIZ MAT YUSOF

21 April 2021, 6:10 pm
PETALING JAYA – Lelaki yang maut selepas terjun dari tingkat 4 di Suria KLCC di sini hari ini merupakan pesakit dari Hospital Klang.
Ketua Polis Daerah Dang Wangi, Asisten Komisioner Mohamad Zainal Abdullah berkata, siasatan awal melalui televisyen litar tertutup mendapati mangsa terjun dari tingkat 4 bangunan berkenaan.
“Mangsa merupakan seorang lelaki warga tempatan berusia 25 tahun. Mangsa juga merupakan pesakit berdasarkan kad rawatan dari Hospital Klang yang dijumpai di dalam beg galas disandangnya.
“Mayat mangsa telah dibawa ke Hospital Kuala Lumpur untuk bedah siasat dan kes diklasifikasikan sebagai mati mengejut,” jelasnya.
Kosmo! melaporkan seorang lelaki maut selepas dipercayai terjun dari tingkat 4 Suria KLCC di sini hari ini.
Terdahulu, tular gambar di media sosial yang memaparkan seorang lelaki terbaring di aras bawah selepas dipercayai membunuh diri dengan terjun dari tingkat 4 bangunan terbabit. – K! ONLINE

(Nota: Gambar asal berita ini telah diubah bagi mengelak salah faham dalam kalangan pembaca. Laporan ini berdasarkan kenyataan polis.  – Pengarang Kumpulan Media Mulia.)


2,340 kes; 11 kematian dicatat
Oleh SITI A'ISYAH SUKAIMI

21 April 2021, 5:14 pm
PUTRAJAYA – Sebanyak 2,340 kes baharu dilaporkan hari ini, menjadikan jumlah kes positif Covid-19 sebanyak 381,813 kes.
Ketua Pengarah Kesihatan, Tan Sri Dr. Noor Hisham Abdullah berkata, angka kes aktif kebolehjangkitan pula merekodkan sebanyak 21,687 kes.
Menurutnya, daripada jumlah kes hari ini, sebanyak 2,328 kes adalah penularan tempatan manakala, 12 kes import yang mendapat jangkitan dari luar negara.
“Sebanyak 1,910 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 358,726 kes.
“Terdapat 11 kematian dilaporkan menjadikan 1,400 kes kematian Covid-19 di Malaysia,” katanya pada ciapan Twitter beliau di sini hari ini.
Ujarnya, sebanyak 248 kes sedang dirawat di Unit Rawatan Rapi dengan 101 kes memerlukan bantuan pernafasan. -K!ONLINE


Pengurusan kolej kemukakan rayuan pengurangan kompaun
Oleh AHMAD SHAHERMAN SHAMSURI

21 April 2021, 6:12 pm
PETALING JAYA – Jabatan Kesihatan Perak telah mengadakan pertemuan dengan semua pelajar Kolej Matrikulasi Perak di Gopeng yang didakwa dikenakan kompaun RM1,500 atas kesalahan tidak memakai pelitup muka kelmarin.
Pengarahnya, Datuk Dr. Ding Lay Ming berkata, hasil pertemuan yang diadakan di sebuah pejabat kesihatan di kawasan berkenaan, pihak kolej telah mengemukakan rayuan pengurangan kompaun untuk kesemua pelajar yang terlibat.
Jelas beliau, pengurusan kolej memaklumkan bahawa pelajar terbabit dari golongan berpendapatan rendah dan tidak mampu untuk membayar jumlah kompaun yang dikenakan.
“Sehubungan itu, kertas siasatan terhadap isu tersebut akan dibuka dan siasatan lanjut akan diadakan untuk pertimbangan pihak pengurusan Kementerian Kesihatan (KKM).
“Teguran tegas juga telah diberikan kepada pihak pengurusan kolej kerana tidak memastikan pematuhan prosedur operasi standard (SOP) di premis berkenaan,” katanya dalam satu kenyataan semalam.
Terdahulu, Lay Ming memberitahu dalam kejadian Isnin lalu, pegawai bertugas telah mendapati berlaku ketidakpatuhan SOP kalangan pelajar kolej matrikulasi itu semasa mereka berada di lokasi kejadian.

Katanya, pelajar didapati tidak memakai pelitup muka, tidak memakai pelitup muka dengan lengkap dan gagal mengamalkan penjarakan fizikal.
“Susulan itu, kompaun telah dikeluarkan ke atas keenam-enam pelajar tersebut di bawah Peraturan 17, Peraturan-peraturan Pencegahan dan pengawalan Penyakit Berjangkit 2020.
“Kejadian ini telah dimaklumkan oleh anggota bertugas kepada pihak pengurusan kolej pada hari sama setelah kompaun dikeluarkan,”ujarnya.-K! ONLINE


Seladang ‘angau’ kembali semula ke hutan
Oleh KOSMO!

21 April 2021, 5:40 pm
BANGKOK – Seekor seladang yang meloloskan diri dari Taman Negara Khao Sok di wilayah Surat Thani, selatan Thailand dan sebelum ini dilapor menjalin ‘hubungan cinta’  dengan seekor lembu di sebuah ladang kelapa sawit sudah pulang ke tempat asalnya, lapor akhbar The Nation Thailand Hari ini.
Seladang itu bertemu dengan lembu betina di ladang kelapa sawit tersebut yang terletak 500 meter dari lokasi ia dilaporkan terlepas ke situ Sabtu lalu.
Jabatan Taman Negara, Hidupan Liar dan Pemuliharaan Tumbuhan (DNP) menerusi Facebook rasmi mengumumkan telah memantau seladang  itu sepanjang masa.
Semalam, pegawai DNP melaporkan seladang  itu tidak lagi berminat menjalin hubungan ‘romantik’ dengan lembu betina yang dijumpainya itu dan ia hanya mahu bersiar-siar.
Pemilik lembu betina itu telah membiarkan lembunya keluar dari kandang dan seladang  itu kemudian mengikuti lembu itu seketika sebelum kembali semula ke hutan. -Agensi


Institusi pondok sentiasa dapat perhatian kerajaan
Oleh MOHD. HUSNI MOHD. NOOR

21 April 2021, 6:00 pm
PUTRAJAYA – Institusi pondok di negara ini tidak pernah dipinggirkan oleh kerajaan malah, ia dibuktikan menerusi pelbagai agihan dan bantuan setiap tahun termasuk ketika pandemik Covid-19.
Ketua Unit Komunikasi Korporat Jabatan Kemajuan Islam Malaysia (Jakim), Zakaria Othman berkata, Jakim menerusi inisiatif Tabung Musaadah Covid-19 sudah mengagihkan lebih RM400,000 kepada institusi pondok terjejas.
Beliau berkata, sebanyak 33 buah pondok yang terjejas sepanjang pandemik Covid-19 di seluruh negara mendapat manfaat daripada tabung berkenaan.
“Jakim ingin memaklumkan bahawa, institusi pondok yang terdapat di negara ini tidak pernah diabaikan malah sentiasa mendapat perhatian pihak kerajaan.
“Keprihatinan ini dapat dilihat melalui peruntukan bajet setiap tahun yang disediakan khusus oleh kerajaan melalui Jakim untuk meningkatkan institusi pondok di negara ini.
“Pada tahun ini, bagi memastikan 275 buah institusi pondok yang berdaftar kekal dan semakin kondusif, kerajaan menyediakan peruntukan one-off sebanyak RM100 juta untuk institusi tahfiz serta Sekolah Agama yang berdaftar,” katanya menerusi kenyataan akhbar hari ini.

Katanya, pada tahun 2017 dan 2018 pula, sebanyak RM50 juta diperuntukan untuk institusi pondok sahaja selain RM25 juta bagi tahun 2019 dan 2020 bagi institusi tersebut.
Zakaria berkata, kerajaan turut menyediakan peruntukan sebanyak RM29 juta tahun ini melalui Kementerian Pengajian Tinggi (KPT) untuk program Teknikal dan Latihan Vokasional (TVET) bagi pelajar pondok dan tahfiz. -K! ONLINE


RON97 naik 4 sen, RON95, diesel kekal
Oleh KOSMO!

21 April 2021, 5:08 pm
PUTRAJAYA – Harga runcit petrol RON97 naik empat sen kepada RM2.58 seliter berbanding RM2.54 seliter bagi tempoh bermula 22 April hingga 28 April depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel juga kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


27 sekolah di Johor ditutup
Oleh KHAIRUL MOHD. ALI

21 April 2021, 5:28 pm
JOHOR BAHRU – Kerajaan negeri memaklumkan sebanyak 27 buah sekolah di Johor telah ditutup secara berperingkat bermula tiga hari lalu selepas terdapat kes positif Covid-19 dikesan di institusi berkenaan.
Penutupan itu melibatkan 10 buah sekolah agama manakala 17 yang lain merupakan sekolah kebangsaan, sekolah menengah dan sekolah jenis kebangsaan.
Pengerusi Jawatankuasa Pendidikan, Penerangan, Warisan dan Budaya Johor, Mazlan Bujang berkata, penutupan sekolah bawah Kementerian Pendidikan berkenaan adalah selama tujuh hari.
Menurut beliau, penutupan itu dibuat ekoran terdapat kes positif melibatkan warga sekolah terbabit.
“Penutupan selama seminggu dibuat bagi membolehkan ujian calitan dijalankan terhadap individu terlibat selain proses sanitasi dijalankan.
“Masyarakat bagaimanapun tidak perlu berasa bimbang kerana keadaan masih terkawal,” katanya ketika dihubungi pemberita, di sini hari ini.

Beliau berkata demikian sebagai mengulas senarai 29 buah sekolah dan institusi yang didakwa merekodkan kes positif Covid-19 baharu yang tular di media sosial baru-baru ini.
Sementara itu, Pengerusi Jawatankuasa Hal Ehwal Agama Islam Johor, Tosrin Jarvanthi pula memberitahu, penutupan 10 buah sekolah agama itu melibatkan empat buah daerah.
Katanya, daerah terlibat adalah Johor Bahru, Kulai, Kota Tinggi dan Mersing.
“Sekolah agama terlibat adalah Sekolah Agama (SA) Tambatan Tinggi; SA Taman Muhibah, SA Kota Kulai 2; SA Taman Sri Saujana; SA Teriang, SA Tan Sri Abd. Kadir; SA Bandar Endau; SA Semanyir; SA Belukar Juling dan SA Pusat Air Tawar.
“Penutupan sekolah agama ini dibuat antara empat hingga 11 hari mengikut kawasan,” ujarnya.-K! ONLINE


Aksem rampas produk makanan, minuman dari Thailand
Oleh MOHD. RAFIE AZIMI

21 April 2021, 5:11 pm
BUKIT KAYU HITAM – Agensi Kawalan Sempadan Malaysia (Aksem) merampas sejumlah barangan makanan dan minuman yang dibawa masuk dari Thailand bernilai lebih RM77,000 dalam dua tangkapan berasingan di Alor Setar dan Bukit Kayu Hitam semalam.
Komander Aksem Bukit Kayu Hitam, Asisten Superintendan Mohd. Khairi Abdullah berkata, tangkapan pertama melibatkan seorang wanita warga Thailand berusia 56 tahun di sebuah rumah di Jalan Kampung Perak, Alor Setar kira-kira pukul 6.15 petang semalam.
Kata beliau, suspek yang merupakan isteri kepada pengusaha kedai runcit warga tempatan disyaki menjadi ejen penyeludupan barang makanan keluaran Thailand yang tidak mempunyai label Kementerian Kesihatan (KKM).
“Serbuan ke atas rumah itu menemui sebanyak 24 jenis makanan dan minuman antaranya mi segera, perasa masakan, minuman tenaga, kicap dan sos ikan pelbagai jenama.
“Nilai keseluruhan barangan itu dianggarkan kira-kira RM60,000 tidak termasuk cukai dan difahamkan bekalan makanan tersebut untuk pasaran sekitar Alor Setar,” katanya pada sidang akhbar di Pejabat Aksem Bukit Kayu Hitam di sini hari ini.
Sementara itu katanya, pihaknya turut menahan seorang pemandu treler kira-kira pukul 10 malam semalam kerana membawa masuk dua jenis makanan iaitu sos cili manis dan cili dalam minyak keluaran negara jiran, melebihi kuantiti diisytiharkan kepada kastam. – K! ONLINE


Kartel daging: Pengarah, syarikat pengimport akan didakwa esok
Oleh MOHD SHARKAWI LONDING

21 April 2021, 6:07 pm
JOHOR BAHRU – Pengarah serta syarikat pengimport daging sejuk beku yang disyaki terlibat dalam kegiatan kartel daging yang didedahkan tahun lalu akan didakwa esok.
Jabatan Kastam Diraja Malaysia (JKDM) memaklumkan pendakwaan itu akan dilakukan di Mahkamah Sesyen di sini kira-kira pukul 8.45 pagi.
Menurut kenyataaan JKDM, syarikat sejuk beku bersama dua pengarahnya itu masing-masing akan berdepan dua pertuduhan.
“Pertuduhan akan dilakukan mengikut Seksyen 135(1)(d) Akta Kastam 1967 iaitu memiliki barang larangan,”jelasnya.
Pada 9 Februari lalu, sebuah syarikat bersama dua pengarah dan pengurusnya, didakwa di Mahkamah Sesyen atas 21 pertuduhan memiliki, menawarkan dan menggunakan logo halal palsu serta tanpa kelulusan untuk membekalkan daging sejuk beku, awal Disember lalu.
Tertuduh, iaitu Syarikat LY Frozen Food Sdn. Bhd., pengarahnya Yong Chee Keong, 40, dan Tan Siew Huak, 42, yang masih bebas serta pengurus, Chong Kim Kuang, 48, bagaimanapun mengaku tidak bersalah.

Mengikut kertas pertuduhan, syarikat dan dua tertuduh berkenaan serta seorang lagi yang masih bebas didakwa menggunakan, memiliki dan menawarkan 3,418 kotak makanan sejuk beku menggunakan perihal dagangan palsu tanpa kelulusan dua syarikat pembekal dari Australia selain menggunakan logo halal palsu serta menggunakan logo halal tanpa kelulusan daripada badan persijilan halal Australia.
Kesalahan itu dilakukan di Taman Perindustrian Desa Idaman, Senai, Kulai di sini antara 1 hingga 3 Disember 2020.
Pada 2 Disember lalu, media melaporkan mengenai kewujudan kartel yang menyeludup daging sejuk beku dari China, Ukraine, Brazil dan Argentina, yang menimbulkan kemarahan masyarakat Islam negara ini.
Kartel berkenaan kemudian membungkus semula daging itu menggunakan logo halal sebelum menjualnya ke pasaran seluruh Malaysia sebelum ia terbongkar hasil serbuan bersepadu pihak berkuasa di sebuah gudang di Senai, di sini.
Kegiatan itu dipercayai dijalankan sejak beberapa tahun lalu dengan menjadikan gudang berkenaan sebagai lokasi untuk membuat label dan cap palsu yang akan ditampal pada kotak daging yang dibungkus semula sebelum dijual di pasaran tempatan sebagai daging halal.
Ia membabitkan rampasan bernilai lebih kurang RM 6.47 juta.-K! ONLINE


Cadangan kompaun sekolah abai SOP hingga cetus kluster
Oleh NIK SUKRY RAMLI

21 April 2021, 4:21 pm
KUANTAN – Keputusan mengeluarkan kompaun kepada pihak sekolah yang didapati mengabaikan prosedur operasi standard (SOP) hingga mencetuskan kluster baharu Covid-19 masih di peringkat cadangan dan belum dimuktamadkan.
Ketua Polis Pahang, Datuk Seri Abd Jalil Hassan berkata, cadangan itu sudah dikemukakan bagi pertimbangan dan perbincangan di peringkat Jawatankuasa Pengurusan Bencana Covid-19 negeri yang dipengerusikan Setiausaha Kerajaan negeri, Datuk Seri Dr. Sallehuddin Ishak.
“Kalau boleh kita (pihak polis) cuba elak daripada mengeluarkan kompaun, tetapi kalau kesalahan itu berlaku depan mata, tindakan perlu juga diambil.
“Dengan keadaan (ekonomi) ketika ini, kita faham jika (kompaun) dikeluarkan, susah juga untuk bayar, jadi kalau boleh elak (keluarkan kompaun), kita elak.
“Jika semua pihak, terutamanya ibu bapa boleh faham dan patuh dengan SOP ditetapkan, kita boleh pastikan perkara ini (kluster baharu Covid-19 di sekolah) tidak berlaku di Pahang,” katanya dalam sidang akhbar selepas Mesyuarat Pemuafakatan Polis Diraja Malaysia (PDRM) Pahang dan Jabatan Pendidikan Negeri (JPN) negeri di sini hari ini.
Mesyuarat siri pertama bagi tahun 2021 disertai Pengarah Pendidikan negeri, Mohammad Rosli Abdul Rahman dan pegawai kanan dari PDRM dan JPN Pahang.

Sementara itu, mengulas mengenai isu sama, Mohammad Rosli menegaskan bahawa semua pengetua dan guru besar di Pahang perlu mengikuti surat pekeliling dikeluarkan JPN mengenai garis panduan dan pengendalian sekolah bagi mengelak kejadian tidak diingini.
“Arahan itu sudah jelas dan kita bukan sahaja mengharapkan kerjasama pihak sekolah, tetapi paling penting ialah ibu bapa kepada murid atau pelajar itu sendiri.
“Kalau anak demam atau ada gejala seperti batuk atau demam atau selesema, tidak perlu hantar ke sekolah, jangan bergantung sangat dengan bacaan pada pengimbas suhu kerana ia bukanlah tepat.
“Kita tidak mahu tercetus kluster atau masalah lain, bukan sahaja Covid-19, penyakit lain pun mudah merebak jika kita biarkan anak yang tidak sihat datang ke sekolah,” katanya. – K! ONLINE


MPS tutup bazar Ramadan Greenwood
21 April 2021, 3:50 pm
PETALING JAYA – Majlis Perbandaran Selayang (MPS) telah mengarahkan bazar Ramadan Greendwood, Gombak, ditutup selama empat hari bermula esok hingga 25 April ini kerana gagal mematuhi Prosedur Operasi Standard (SOP) yang ditetapkan.
MPS dalam satu kenyataan berkata, beberapa kesalahan telah dikenal pasti sebelum arahan penutupan dikeluarkan.
“Antara kesalahannya, tidak mematuhi jarak antara khemah peniaga (satu meter), tiada kawalan masuk dan keluar dipatuhi sepenuhnya seperti tiada nombor giliran buat pengunjung dan tidak memasang sekatan di dalam bazar.
“Selain itu, terdapat juga peniaga-peniaga yang berniaga selain daripada makanan dan minuman bermasak sahaja,” katanya di sini hari ini.

Jelasnya lagi, MPS telah menetapkan kepada semua penganjur dan pengelola untuk melaksanakan SOP tambahan setelah dibenarkan beroperasi semula.
“Antaranya ialah penggunaan kad nombor giliran kepada pengunjung, mewujudkan laluan sehala di dalam bazar dan tidak membenarkan kanak-kanak di bawah umur 12 tahun dan warga emas 65 tahun ke atas masuk ke bazar ramadan.

“Bagi memastikan SOP ini dipatuhi, MPS akan sentiasa membuat pemantauan di bazar-bazar Ramadan kawasan MPS,” ujarnya.
Tambahnya, penyerahan notis tutup bazar mengikut Seksyen 18 (1)(f), Akta Pencegahan dan Pengawalan Penyakit Berjangkit 1988(Akta 342) telah diserahkan kepada wakil pengelola JKP Zon 3 di Jabatan Pelesenan pada hari ini. – K! ONLINE


Tidak sempat jual mercun seludup
Oleh YATIMIN ABDULLAH

21 April 2021, 3:30 pm
RANTAU PANJANG – Seorang lelaki tidak sempat menikmati hasil jualan pelbagai jenis mercun yang diseludup bernilai RM3,175 selepas dia dicekup anggota Pasukan Gerakan Am (PGA) Batalion 7 di Kampung Kubang Kuau di sini semalam.
Pegawai Pemerintah PGA Batalion 7, Superintendan Azhari Nusi berkata, rampasan dijalankan pada pukul 3 petang selepas anggota PGA menahan lelaki berusia 26 tahun itu ketika dia sedang memandu kereta jenis Proton Wira.
Menurutnya, hasil pemeriksaan di dalam kereta itu telah menemui pelbagai jenis mercun dipercayai untuk dijual sempena sambutan Hari Raya Aidilfitri.
“Siasatan awal mendapati kesemua mercun tersebut diseludup menerusi pangkalan haram di Sungai Golok.
“Kes disiasat mengikut Seksyen 8 Akta Bahan Letupan 1957,” katanya dalam satu kenyataan hari ini.
Dalam perkembangan lain, menurut Azhari, pihaknya berjaya merampas pelbagai jenis pakaian dan barangan kosmetik berjumlah RM86,690 yang diseludup masuk ke negara ini awal pagi tadi.

Katanya, rampasan itu dijalankan berhampiran pangkalan haram Abe Yie di sini. – K! ONLINE


Dunia, netizen semakin kejam – Syifa Melvin
21 April 2021, 3:56 pm
PETALING JAYA – Berasakan dunia semakin kejam kerana hidup dalam ramai kalangan netizen yang tidak beradab membuatkan pelakon Syifa Melvin hilang minat untuk melakukan perkara yang disukainya seperti dahulu.
Perkara berkenaan diluahkan Syifa atau nama lengkapnya Nur Syifa Athirah Amirol Melvin dalam InstaStory beberapa jam lalu.
Menerusi perkongsian video, Syifa, 27, mendedahkan bahawa dia terhimpit antara dua perasaan sama ada mahu kembali menjadi seperti dulu ataupun kekal menjaga privasi.
“Sejak kebelakangan ini, saya rasa sudah tiba masanya untuk bercakap soal ini. Saya rasa, sekarang saya sedang terhimpit antara nak jadi orang yang bersifat terbuka macam dulu, selalu berkongsi apa sahaja dengan pengikut media sosial.
“Semua saya akan kongsikan dengan kalian. Ataupun, saya kekal menjaga privasi untuk diri sendiri sahaja,” katanya.
Tambah adik kepada pelakon Syatilla Melvin itu lagi, dia mengakui dirinya sudah jarang berkongsi apa sahaja perkara kepada umum.

Jika dulu, dia berasa disukai dan disayangi oleh ramai orang meskipun hanya berkongsi tentang perihal yang kecil. Namun segalanya dirasakan berbeza sekarang.
“Macam sekarang, saya dapat rasa yang saya sangat jarang berkongsi dalam media sosial.
“Jarang nak tulis apa-apa dalam InstaStory. Sebab rasa malas. Sebab saya rasa dunia sekarang semakin kejam. Netizen suka bercakap itu ini kepada kita, maki hamun macam tiada adab. Tapi sebenarnya saya rindukan semua itu,” katanya.
Pelakon yang mempunyai seramai lebih 705,000 pengikut Instagram itu sebelum ini pernah beberapa kali dihimpit kontroversi membabitkan soal cinta, kerjaya dan bisnes yang diusahakan bersama adik-beradiknya. – K! ONLINE


Hanya alasan munasabah boleh rentas negeri hujung minggu
Oleh ZAKI SALLEH

21 April 2021, 4:36 pm
IPOH – Kebenaran untuk merentas negeri pada hari Sabtu dan Ahad masih boleh dipertimbangkan oleh Polis Diraja Malaysia (PDRM) dengan mengambil kira alasan yang munasabah seperti urusan pekerjaan dan kecemasan.
Sehubungan itu, masyarakat diminta tidak salah faham berhubung perkara tersebut kerana arahan berkenaan bagi mengelak berlaku salah guna tujuan oleh pihak yang mengambil kesempatan.
Pengarah Jabatan Keselamatan Dalam Negeri dan Ketenteraman Awam (JKDNKA) PDRM, Datuk Seri Abd Rahim Jaafar berkata, walaupun arahan mengenai kelulusan rentas sempadan telah dikeluarkan tetapi PDRM masih mempunyai budi bicara berdasarkan keutamaan.
Menurut beliau, kebenaran boleh diberi bagi kes membabitkan kecemasan seperti kematian ahli keluarga terdekat selain perkara-perkara yang berlaku di luar kawalan manusia termasuk atas keperluan kerja.
“Arahan ini tertakluk kepada perkara-perkara yang ditetapkan tetapi jika berlaku kes kecemasan memang boleh dipertimbangkan kelulusan untuk rentas negeri beserta dokumen tertentu sebagai bukti.
“Begitu juga kalau urusan kerja itu berlaku pada Sabtu dan Ahad, cuma kita tidak mahu banyak pergerakan rentas negeri menggunakan alasan tertentu, sebaliknya untuk tujuan lain sebab itu kita kena kawal,” ujarnya.

Beliau berkata demikian pada sidan akhbar selepas majlis pelancaran buku 69 Komando : Lahad Datu 2013 di Markas 69 Komando Pasukan Gerakan Khas, Kem Ulu Kinta di sini hari ini.
Media semalam melaporkan, PDRM hanya meluluskan pergerakan rentas negeri pada Isnin hingga Khamis sahaja dengan enam alasan yang dipertimbangkan.
Alasan itu membabitkan tujuan pekerjaan, kecemasan dan kematian ahli keluarga terdekat, perubatan, pendidikan serta menemui pasangan jarak jauh.
Timbalan Ketua Polis Negara, Datuk Seri Acryl Sani Abdullah Sani, langkah mengetatkan syarat permohonan itu diambil susulan peningkatan kes baharu positif Covid-19 sejak empat hari lalu.
Justeru katanya, permohonan untuk pergerakan pada hujung minggu tidak akan diluluskan selain hal kecemasan, kematian dan pasangan jarak jauh. – K! ONLINE


Seks luar tabii: Lelaki tarik balik semakan kehakiman
Oleh NORLIZAH ABAS

21 April 2021, 5:06 pm
KUALA LUMPUR – Seorang lelaki menarik balik semakan kehakiman untuk mencabar keabsahan pertuduhan seks luar tabii yang dihadapinya di Mahkamah Tinggi Syariah Shah Alam, Selangor ekoran keputusan mahkamah itu melepas tanpa membebaskannya (DNAA) daripada tuduhan tersebut, Isnin lalu.
Sehubungan itu, Mahkamah Tinggi di sini hari ini membatalkan semakan kehakiman tersebut tanpa kos selepas membenarkan permohonan lelaki berkenaan.
Keputusan itu dicapai pada sesi pengurusan kes yang dijalankan secara dalam talian di hadapan Timbalan Pendaftar Firdaus Sidqi Sharil Azli.
Penolong Penasihat Undang-Undang Negeri Selangor, Husna Abdul Halim yang bertindak mewakili responden-responden iaitu Ketua Pendakwa Syarie Selangor dan Kerajaan Negeri Selangor tidak membantah permohonan tersebut.
Peguam Tay Kit Hoo yang mewakili lelaki berusia 35 tahun itu memberitahu pihak media bahawa anak guamnya memohon menarik balik semakan kehakiman tersebut berikutan keputusan Mahkamah Tinggi Syariah pada 19 April lalu.
Menurut beliau, Mahkamah Tinggi Syariah melepas tanpa membebaskan anak guamnya ekoran keputusan Mahkamah Persekutuan pada 25 Februari lalu yang membatalkan pertuduhan yang dihadapinya.

Panel sembilan hakim diketuai oleh Ketua Hakim Negara, Tun Tengku Maimun Tuan Mat mengisytiharkan Seksyen 28 Enakmen Kesalahan-kesalahan Jenayah Syariah (Selangor) 1995 yang disandarkan bagi mendakwa lelaki itu, adalah tidak sah.
Mahkamah berpendapat, Dewan Undangan Negeri (DUN) Selangor tidak mempunyai kuasa untuk menggubal undang-undang mengenai perkara itu.
Lelaki berkenaan memfailkan permohonan semakan kehakiman pada 20 November 2019 untuk mencabar keabsahan pertuduhan seks luar tabii yang dihadapinya di Mahkamah Tinggi Syariah.
Lelaki itu didakwa pada 21 Ogos 2019 atas tuduhan cuba melakukan persetubuhan di luar tabii dengan lelaki lain di sebuah rumah di Bandar Baru Bangi pada 9 November 2018. – K!ONLINE


18 kompaun, 37 notis dikeluarkan dalam Ops Pantau harga
Oleh NUR ALINA HASSAN

21 April 2021, 4:29 pm
TANGKAK – Sebanyak 18 kompaun dikeluarkan Kementerian Perdagangan Dalam Negeri Dan Hal Ehwal Pengguna (KPDNHEP) Johor ke atas peniaga yang ingkar susulan pelaksanaan Ops Pantau di sekitar negeri ini.
Ketua Pegawai Penguatkuasa KPDNHEP Johor, Mohd. Hanizam Kechek berkata, kompaun bernilai hampir RM2,000 itu dikeluarkan hasil operasi sejak 13 April lalu.
“Selama lebih seminggu dilaksanakan, kita telah menghasilkan 18 kes meliputi peniaga di bazar Ramadan, bazar Hari Raya, pasar awam, pasar basah, hypermarket, supermarket, mini market dan kedai runcit.
“Kompaun ini dikeluarkan ke atas peniaga yang degil dimana mereka telah menerima notis atau teguran sebanyak dua kali namun masih ingkar. Selepas kali kedua, KPDNHEP Johor akan bertindak tegas dengan memberikan denda sebagai teguran terakhir,” katanya.
Beliau berkata demikian ketika ditemui media selepas mengadakan tinjauan pematuhan bagi pelaksanaan Skim Harga Maksimum Musim Perayaan (SHMMP) di Pasaraya NSK, Tanjung Agas, di sini hari ini.
Menurut beliau, 37 notis pula dikeluarkan melalui Ops Pantau atas kesalahan berkaitan bekalan, harga jualan, penjualan barang tiruan dan pelbagai lagi yang tertakluk di bawah Akta Kawalan Harga dan Anti Pencatutan (AKHAP) 2011.

“Selain itu, ada juga peniaga berdepan tindakan di bawah Akta Kawalan Bekalan (AKB) 1961, Akta Timbang dan Sukat (ATS) 1972 dan Akta Jualan Langsung dan Skim Piramid (AJLSAP) 1993.
“Justeru, kita mohon semua peniaga patuh dengan arahan dikeluarkan termasuklah pelaksanaan harga mengikut SHMMP.
“Pengguna diminta untuk membuat aduan secara terus kepada kami sama ada melalui sistem e-aduan di laman rasmi kementerian itu atau hubungi talian 1-800-886-800 mahupun berhubung di aplikasi Whats App di nombor 019-279 4317,” katanya.
Sementara itu dalam perkembangan berkaitan, KPDNHEP Johor akui berpuas hati dengan pematuhan peniaga terhadap pelaksanaan SHMMP.
Bagaimanapun katanya, pemantauan akan terus dilaksanakan di seluruh negeri ini bagi memastikan hak pengguna terus terpelihara.-K! ONLINE


Tiga lelaki warga Afrika diburu polis
Oleh MUHD AFIQ AL-HAFIZ MAT YUSOF

21 April 2021, 3:26 pm
PETALING JAYA – Polis sedang memburu tiga lelaki warga Afrika selepas melarikan diri dari pemeriksaan polis di Bulatan Hillview, Hulu Kelang di sini pada Isnin lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pada pukul 4.15 pagi ketika anggota kereta peronda dari Ibu Pejabat Polis Daerah Ampang Jaya cuba menahan sebuah kenderaan pelbagai guna jenis (MPV) Toyota Vellfire yang mencurigakan.
“Sebaik anggota bertugas cuba menahan kenderaan yang dinaiki tiga lelaki warga Afrika tersebut, pemandu kenderaan berkenaan telah memecut laju dan melarikan diri ke arah Jalan Ampang.
“Bagaimanapun, kenderaan tersebut didapati terbabas ke dalam longkang di Lebuh Raya Maju (MEX Expressway) menghala ke Putrajaya. Ketiga-tiga warga asing tersebut telah melarikan diri selepas kemalangan terbabit,” katanya dalam satu kenyataan di sini hari ini.
Mengulas lanjut, hasil pemeriksaan mendapati kenderaan tersebut didaftarkan atas penama warga tempatan dan tiada rekod hilang.
“Polis juga menemui beberapa topeng muka berwarna hitam dan putih di dalam kenderaan tersebut dan membawa kenderaan itu ke IPD Ampang Jaya untuk tindakan lanjut.

“Siasatan lanjut juga mendapati seorang lelaki warganegara asing telah menyewa kenderaan berkenaan dari sebuah syarikat sewa kereta di Cheras 2, Balakong. Pemilik kenderaan telah dipanggil untuk memberi keterangan,” jelasnya.
Kes disiasat dibawah seksyen 186 Kanun Keseksaan kerana menghalang penjawat awam menjalankan tugas. – K! ONLINE


AMBT pupuk pelajar UiTM benci rasuah
Oleh MOHAMAD NAUFAL MOHAMAD IDRIS

21 April 2021, 3:41 pm
SHAH ALAM – Akademi Muda Berintegriti Tinggi (AMBT) bakal diwujudkan di Universiti Teknologi Mara (UiTM) dalam memupuk kesedaran kalangan pelajar membenci rasuah.
Pengerusi Lembaga Pengarah UiTM, Tan Sri Dr. Ibrahim Abu Shah berkata, langkah itu bagi mengelakkan berlakunya sebarang unsur berkaitan dengan pentadbir universiti perlu menjalankan tugas dengan amanah dan berintegriti.
Katanya, berdasarkan kaji selidik oleh sebuah badan terhadap pelajar beberapa universiti di negara ini sebelum ini mendapati 65 peratus responden menyatakan mereka boleh menerima gejala rasuah di negara ini.
“Ini tidak seharusnya berlaku kerana pelajar universiti adalah pemimpin masa hadapan negara dan tanggapan sebegini perlu segera dibuang.
“UiTM khususnya mengambil serius isu gejala rasuah, salah guna kuasa dan wang sekiranya membabitkan pihak pentadbir dan pelajarnya,” katanya ketika berucap melancarkan kempen kesedaran salah guna kuasa dan antirasuah peringkat UiTM di UiTM Shah Alam, di sini hari ini.
Dalam majlis tersebut, Ibrahim menyaksikan tandatangan surat niat (LOI) di antara Timbalan Naib Canselor (TNC) Hal Ehwal Akademik dan Antarabangsa yang menjalankan tugas Naib Canselor UiTM, Prof. Dr. Roziah Mohd. Janor dengan Pengarah Eksekutif Yayasan Minda, Datuk Dr. Rosli Mat Hassan.

Ibrahim memberitahu, pihaknya juga menyokong penuh saranan kerajaan untuk memperkenalkan Kursus Integriti dan Antirasuah (KIAR) sebagai subjek elektif dan sedang menjalankan semakan berhubung perkara ini.
“Saya mahu UiTM menjadi universiti contoh kepada universiti lain dari segi integriti serta akauntabiliti,” jelasnya.
Mengulas lanjut, beliau berkata, aduan berhubung wujudnya rasuah atau salah guna boleh dilaporkan kepada Unit Integriti UiTM.
“Sekiranya mereka melihat unit tersebut tidak menjalankan siasatan terhadap laporan yang diberikan, mereka boleh membuat aduan terus kepada saya,” katanya. – K!ONLINE


‘KLCC’ sohor kini di Twitter
Oleh AHMAD SHAHERMAN SHAMSURI

21 April 2021, 5:00 pm
PETALING JAYA – Akibat kejadian bunuh diri berlaku di Suria KLCC tengah tadi, perkataan ‘KLCC’ yang merujuk kepada menara berkembar ikonik negara itu sohor kini (trending) di Twitter hari ini.
Sehingga pukul 4.30 petang tadi, perkataan itu telah mendapat lebih 3,400 ciapan dan rata-rata netizen berkongsi kisah yang berlaku dalam tersebut.
Menurut seorang netizen yang dikenali Elyia Nadiya, dia memberitahu rakannya ternampak kejadian itu sewaktu keluar makan tengah hari di pusat beli-belah itu.
“Kawan saya nampak mangsa berdiri di luar pagar dan tiba-tiba dia (mangsa) terjun.
“Dia (kawan) memberitahu bunyi mangsa jatuh seperti bunyi ‘helmet’ terhempas ke lantai,” ciapnya.
Selain itu, ada juga netizen melahirkan kebimbangan tentang perkara yang berlaku di KLCC tengah hari tadi seperti ciapan yang ditinggalkan FYY.MG :”Takutnya ada orang bunuh diri dekat KLCC.

Terdahulu, Kosmo! Online melaporkan, seorang lelaki maut selepas dipercayai terjun dari tingkat 3, Suria KLCC, di sini hari ini.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya menerima panggilan berhubung kejadian pada pukul 1.52 tengah hari.
Pada masa sama, tular gambar di media sosial yang memaparkan seorang lelaki terbaring di aras bawah bangunan itu dipercayai mangsa bunuh diri di bangunan terbabit – K! ONLINE.


Lelaki maut terjun tingkat tiga Suria KLCC
Oleh MUHD AFIQ AL-HAFIZ MAT YUSOF

21 April 2021, 3:15 pm
PETALING JAYA – Seorang lelaki maut selepas dipercayai terjun dari tingkat tiga pusat beli-belah Suria Kuala Lumpur (KLCC) di sini hari ini.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya menerima panggilan berhubung kejadian pada pukul 1.52 tengah hari.
“Setakat ini, saya mengesahkan kejadian tersebut membabitkan seorang lelaki yang telah terjun dari tingkat tiga KLCC.
“Siasatan masih dijalankan dan sebarang perkembangan terkini akan dimaklumkan,” katanya dalam satu kenyataan di sini hari ini.
Terdahulu, tular gambar kejadian itu di media sosial. – K! ONLINE.
(Nota: Gambar asal berita ini telah diubah bagi mengelak salah faham dalam kalangan pembaca. Laporan ini berdasarkan kenyataan polis.  – Pengarang Kumpulan Media Mulia.)


Main biola sambil lakukan aktiviti payung terjun
Oleh KOSMO!

21 April 2021, 2:17 pm
KAYSERI, TURKI – Seorang ahli muzik yang gementar untuk melakukan aktiviti payung terjun buat kali pertama memilih bermain biola ketika melakukan sukan itu bagi menghilangkan perasaan takutnya, lapor agensi berita United Press International semalam.
Fikret Eren, yang merupakan seorang guru biola diajak rakannya untuk menyertai aktiviti sukan udara itu.
“Rakan lama saya, Semih Er, menggalakkan saya untuk membuat aktiviti payung terjun.
“Bagi mengatasi rasa takut, Semih mencadangkan agar saya bermain biola ketika terjun untuk mengalih perhatian pada perasaan itu,” katanya.
Hasil percubaannya, Eren kini sudah jatuh cinta pada sukan payung terjun dan sedang mengikuti kelas untuk mendapatkan lesen payung terjun profesional .
“Ternyata bermain biola ketika melakukan aktiviti payung terjun kali pertama berjaya menghilangkan rasa takut saya buat selama-lamanya,” ujar Eren. – Agensi


Pentadbir Masjid Al-Khairiyah akui kesilapan azan Maghrib awal
Oleh SITI AMINAH MOHD YUSOF

21 April 2021, 3:22 pm
PETALING JAYA – Pentadbir Masjid Al-Khairiyah, Taman Seri Gombak di Batu Caves, Selangor mengesahkan berlaku kesilapan melaungkan azan Maghrib awal tiga minit sebelum waktu sebenar kelmarin.
Nazir Masjid Al-Khairiyah, Wan Nawawi Wan Dagang berkata, insiden yang berlaku pada hari ketujuh umat Islam berpuasa itu disebabkan masalah teknikal pada paparan jam digital waktu azan di masjid berkenaan.
“Para jemaah yang bergantung semata-mata kepada laungan azan Maghrib dari Masjid Al-Khairiyah untuk berbuka puasa, sila maklum bahawa puasa mereka telah terbatal pada hari tersebut dan perlu diganti.
“Begitulah pandangan jumhur ulama dalam kalangan mazhab Hanafi, Maliki, Syafie dan kebanyakan ulama Hanbali yang bersepakat menyatakan bahawa puasa tersebut batal dan wajib diganti,” katanya dalam satu kenyataan yang tular di media sosial sejak semalam.
Beliau turut menasihati jemaah yang terlibat mengikuti syarah hukum melalui siri Bayan Linnas Siri Ke-97 yang dikeluarkan Pejabat Mufti Wilayah Persekutuan bertarikh 18 Jun 2017 untuk mengetahui lebih lanjut mengenai isu mengganti puasa disebabkan insiden seumpama itu.
“Sekali lagi kami mohon maaf dan insha-Allah perkara sebegini tidak akan berlaku lagi,” katanya.

Seorang saksi yang berada di dalam masjid ketika perkara itu berlaku berkata, bilal bertugas melaungkan azan sebanyak tiga rangkap sebelum sempat dihentikan jemaah yang menyedari kesilapan paparan skrin jam digital itu.
“Dalam hal ini jemaah yang berbuka puasa di masjid ketika itu tidak terus makan kerana kami memang sentiasa melihat jam dan mengetahui waktu sebenar berbuka puasa.
“Nazir juga sudah memberi penjelasan terbuka kepada jemaah masjid sebelum kami mengerjakan solat tarawih semalam,” katanya ketika dihubungi Kosmo! di sini hari ini.
Beliau yang enggan dikenali dan merupakan seorang pendakwah bebas melihat perkara itu dari sudut positif dan berharap masyarakat dapat mengambil iktibar dan tidak mengambil ringan berhubung waktu berbuka puasa.
“Harap kita sama-sama dapat mengambil pengajaran dan mengulangkaji terutamanya berkenaan ilmu ibadat puasa,” katanya.
Seorang penduduk, Kerolnas Ibrahim berkata, dia menyedari azan Maghrib dilaungkan lebih awal dan pantas melayari internet menerusi telefon pintar miliknya untuk mendapatkan kepastian waktu berbuka puasa yang sebenar.
“Ketika itu saya masih berada di tempat berniaga di pasar malam Sri Gombak dan mendapati waktu berbuka puasa pada hari tersebut ialah pada pukul 7.19 malam.
“Saya lihat ramai peniaga dan pelanggan masih belum berbuka puasa sewaktu kejadian itu berlaku. Alhamdulillah,” katanya.
Pihak pengurusan Masjid Al-Khairiyah ketika dihubungi Kosmo! mengesahkan kebenaran perkara itu namun enggan mengulas lanjut mengenainya kerana penjelasan rasmi sudah dikeluarkan nazir. – K! ONLINE


KKM kesan 83 kluster libatkan sektor Pendidikan
Oleh NOR IDAYU BOSRO

21 April 2021, 2:25 pm
PUTRAJAYA – Sebanyak 83 kluster Covid-19 dengan jumlah 4,868 kes melibatkan sektor Pendidikan telah dilaporkan oleh Pusat Kesiapsiagaan dan Tindak Cepat Krisis (CPRC) Kebangsaan Kementerian Kesihatan (KKM) bermula dari 1 Januari hingga semalam.
Menteri Kesihatan, Datuk Seri Dr. Adham Baba berkata, daripada jumlah itu, sebanyak 59.04 peratus atau 49 kluster dengan 2,617 kes adalah masih aktif manakala 40.96 peratus atau 34 kluster dengan 2,251 kes telah diisytiharkan tamat.
“Daripada jumlah kluster berkenaan, sebanyak 39 kluster dengan 1,420 kes melibatkan sub-kategori Sekolah atau Institusi Kementerian Pendidikan (KPM).
“Selain itu, terdapat 19 kluster dengan 1,870 kes melibatkan sub-kategori Pendidikan Tinggi manakala 25 kluster dengan 1,578 kes melibatkan sub-kategori Pendidikan Lain,” katanya dalam satu kenyataan di sini hari ini.
Adham berkata, keperluan penutupan sementara kelas atau premis akan dipertimbangkan hasil penilaian risiko oleh Pusat Kesihatan Daerah (PKD).
Menurutnya, penutupan sementara itu bertujuan untuk mengelakkan penularan jangkitan Covid-19 dalam kalangan warga sektor pendidikan termasuk pelajar, guru, pekerja yang bertugas dan selanjutnya kepada komuniti.

“Apabila pihak KKM, sama ada PKD atau Jabatan Kesihatan Negeri menerima laporan atau notifikasi kejadian kes positif Covid-19 atau kluster Covid-19, pasukan kesihatan daripada PKD akan digerakkan untuk menjalankan siasatan, pengesanan kontak, langkah-langkah pencegahan dan kawalan jangkitan serta penilaian risiko.
“PKD akan menasihatkan pihak pengurusan pendidikan agar pembersihan dan disinfeksi juga dijalankan,” katanya.
Katanya, KKM sentiasa bekerjasama dengan semua pihak dalam sektor pendidikan dalam pencegahan, kawalan dan menangani penularan jangkitan. -K! ONLINE


Isu kelembapan perolehan vaksin: ‘Saya sedia disiasat’ – KJ
Oleh MOHD. HUSNI MOHD. NOOR

21 April 2021, 2:28 pm
PUTRAJAYA – “Saya sentiasa terbuka untuk disoal, dikritik dan disiasat,” kata Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar.
Itu pendirian Khairy Jamaluddin susulan gesaan Ketua Pembangkang, Datuk Seri Anwar Ibrahim yang mahu siasatan bebas dilakukan berikutan isu pemerolehan bekalan vaksin Covid-19 yang perlahan dihadapi negara ketika ini.
Khairy Jamaluddin yang juga Menteri Sains, Teknologi dan Inovasi berkata, beliau sekali lagi menjelaskan bahawa kerajaan sudah mendedahkan beberapa kontrak pembelian vaksin kepada Jawatankuasa Kira-Kira Wang Negara (PAC) Parlimen pada 5 Januari lalu.
Menurutnya, pada sesi itu, beliau turut mendedahkan jadual penghantaran vaksin dan harga yang dibayar oleh kerajaan.
“Antara ahli PAC yang hadir dan memperhalusi kontrak perolehan vaksin pada hari berkenaan termasuk Ahli Parlimen Permatang Pauh, Nurul Izzah Anwar.
“Saya juga telah mengadakan sesi libat urus bersama Ahli-Ahli Dewan Rakyat daripada pembangkang pada 19 Mac lalu berkenaan perkara sama namun, Anwar tidak hadir pada sesi itu.

“Harapan saya agar Anwar akan terus mengikuti pelaksanaan PICK  dan memberi kritikan bernas untuk saya jawab,” katanya.
Sebelum ini, Anwar menggesa satu siasatan bebas dikendalikan Parlimen bagi mencari punca ‘kelembapan’ kadar pemerolehan vaksin oleh kerajaan pusat, negeri dan pihak swasta ketika ini.
Dakwanya lagi, setakat ini, kurang tiga peratus rakyat Malaysia sudah mendapat suntikan vaksin Covid-19 menyebabkan beberapa kerajaan negeri, syarikat swasta dan yayasan berusaha sendiri memperoleh bekalan vaksin yang diluluskan Bahagian Regulatori Farmasi Negara (NPRA).
Dalam pada itu, Khairy Jamaluddin berkata, beliau mengulangi pendirian kerajaan bahawa PICK kini sedang dilaksanakan mengikut fasa yang telah diumumkan sejak 14 Februari lalu selepas mengambil kira jadual penghantaran vaksin. -K! ONLINE


Ramai gagal patuh SOP jual,beli juadah berbuka
Oleh ROHANA MOHD. NAWI

21 April 2021, 3:09 pm
KOTA BHARU – Masyarakat di Kelantan dilihat masih degil dan tidak mematuhi prosedur operasi standard (SOP) ketika mereka berada di gerai menjual juadah untuk berbuka.
Penolong Pengarah Majlis Keselamatan Negara (MKN) Kelantan, Deputi Suprintendan Muhamad Shukri Awang Mat berkata, bukan sahaja pembeli, peniaga juga didapati tidak mematuhi SOP ketika berurusan dengan pelanggan.
“Saya lihat masih ramai masyarakat di negeri ini yang degil tidak mematuhi SOP ketika mereka membeli juadah untuk berbuka puasa.
“Kebanyakan mereka tidak memakai pelitup muka dan tiada penjarakan antara satu sama lain. Mereka seolah-olah tidak hirau mengenai jangkitan Covid-19 yang meningkat secara mendadak di negeri ini,” katanya ketika ditemui pemberita selepas menjalankan Ops Pematuhan SOP di sekitar premis perniagaan di Jalan Pintu Geng di sini semalam.
Muhamad Shukri berkata, operasi berkenaan melibatkan seramai 48 anggota dari pelbagai agensi penguatkuasa telah melakukan pemeriksaan secara mengejut di semua tapak perniagaan yang menjadi tumpuan orang ramai.
Beliau berkata, orang ramai diberi amaran keras agar mereka terus mematuhi SOP sebelum mereka dikenakan dikompaun dalam operasi itu.

“Kita tidak mahu wujud jangkitan Covid-19 sehingga tercetusnya kluster baharu melibatkan lokasi di tapak perniagaan.
“Sehubungan dengan itu, semua agensi penguatkuasa telah diarah melakukan pemantauan di seluruh negeri ini untuk memastikan orang ramai terus mematuhi SOP sepanjang Ramadan,” katanya. – K! ONLINE


Video buka puasa di restoran Cina undang kritikan netizen
Oleh MOHD. HUSNI MOHD. NOOR

21 April 2021, 3:02 pm
PUTRAJAYA – Satu rakaman video yang dikongsi sekumpulan pemuda mengenai pengalaman berbuka puasa di restoran Cina di aplikasi TikTok mengundang pelbagai reaksi netizen di media sosial.
Tindakan sekumpulan pemuda itu bukan sahaja menerima kecaman malah, ada juga yang meragui status halal dimiliki restoran makanan laut itu.
Menerusi perkongsian tersebut, mereka dilihat tanpa segan silu memasuki restoran makanan laut berkenaan tanpa memeriksa terlebih dahulu sama ada premis itu ada pengesahan sijil halal atau tidak.
Difahamkan, rakaman video itu dimuat naik di aplikasi TikTok pada hari kelima puasa yang lalu.
Difahamkan, restoran yang beroperasi di Kuala Selangor, Selangor itu sangat terkenal kerana kelazatan hidangan makanan lautnya hingga dipercayai kerap dikunjungi pelanggan yang terdiri dalam kalangan umat Islam.
Bagaimanapun, semakan status halal dilakukan terhadap restoran makanan laut itu mendapati, premis berkenaan tidak mempunyai Sijil Pengesahan Halal Malaysia (SPHM).

Malah, semakan yang dilakukan menerusi aplikasi SmartHalal, Jabatan Kemajuan Islam Malaysia (Jakim) turut mengesahkan status yang sama.
Sementara itu, Ketua Komunikasi Korporat Jabatan Kemajuan Islam Malaysia (Jakim) Zakaria Othman ketika dihubungi Kosmo! berkata, umat Islam di negara ini dinasihatkan supaya memilih premis yang mempunyai Sijil Pengesahan Halal Malaysia (SPHM) khususnya bagi menikmati juadah berbuka puasa.
Beliau berkata, berbuka puasa adalah suatu ibadah justeru, sudah pasti ibadah tersebut perlu dilaksanakan dengan sempurna termasuk memilih makanan yang diyakini halal.
“Tiga panduan yang boleh diikuti bagi pemilihan premis makanan halal iaitu memastikan premis dikunjungi mempamerkan logo Halal Malaysia; mempamerkan SPHM yang asal dan masih sah tempoh serta maklumat premis halal boleh disemak menerusi Direktori Halal Malaysia.
“Harus diingat bahawa premis yang tidak memiliki SPHM tidak akan dipaparkan dalam direktori tersebut,” katanya.  -K! ONLINE


Agong zahir ucapan tahniah kepada Dr. Adeeba
Oleh AHMAD SHAHERMAN SHAMSURI

21 April 2021, 2:53 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada pakar penyakit berjangkit negara, Prof. Datuk Dr. Adeeba Kamarulzaman atas pelantikan sebagai anggota Majlis Sains Pertubuhan Kesihatan Sedunia (WHO).
Menurut kenyataan dikeluarkan Istana Negara di laman Facebook, Al-Sultan Abdullah menzahirkan rasa suka cita dan bangga atas pelantikan beliau kerana majlis tersebut merupakan kumpulan penasihat peringkat tertinggi yang dianggotai sarjana terkemuka dunia.
Seri Paduka Baginda turut menyifatkan pelantikan Adeeba bukan sahaja pengiktirafan kepada beliau sebagai individu yang berprestasi tinggi, malah juga kepada Malaysia.
“Ia juga membuktikan bahawa Malaysia mampu melahirkan individu yang berkualiti, berwibawa dan bertaraf antarabangsa.
“Semoga kejayaan beliau menjadi sumber inspirasi kepada seluruh rakyat Malaysia untuk bekerja keras dan berusaha mencapai kejayaan dalam bidang masing-masing,” titah Baginda di sini hari ini.
Tambah kenyataan itu, Al-Sultan Abdullah turut menzahirkan mengucapkan selamat maju jaya kepada Adeeba serta mendoakan semoga beliau dilimpahi kejayaan cemerlang berterusan dan terus mengharumkan nama Malaysia di peringkat antarabangsa.

Majlis Sains WHO bertindak sebagai suara kepemimpinan saintifik yang memberi saranan serta nasihat mengenai kemajuan dalam sains dan teknologi yang secara langsung dapat memberi kesan kepada kesihatan global.
Anggota majlis itu terdiri daripada pakar terkemuka di peringkat antarabangsa dengan rekod pencapaian dalam bidang masing-masing, serta mempunyai kefahaman yang diiktiraf mengenai kesihatan global.
Bepengalaman lebih 30 tahun dalam bidang perubatan, Adeeba juga memegang jawatan sebagai pengerusi Yayasan AIDS Malaysia dan ahli eksekutif Majlis AIDS Malaysia.
Beliau aktif di barisan hadapan dengan menjadi orang penting dan penggerak untuk kempen kesedaran penyakit HIV dan AIDS.
Adeeba juga mengasaskan Pusat Kecemerlangan Penyelidikan AIDS yang menjalankan kajian pelbagai disiplin tentang HIV, dari segi klinikal, kesihatan awam dan dasar berkaitan.
Pada 2013 dan 2014, beliau telah diberi penghormatan dengan ditampilkan dalam jurnal The Lancet dan Science.
Tahun lalu, Adeeba mencipta sejarah dengan menjadi orang Asia pertama dilantik sebagai presiden Persatuan AIDS Antarabangsa.-K! ONLINE


Tukang masak Singapura dikecam gelar KhairulAming ‘Mr. What’s-Up-Guys’
Oleh IZZATUL ‘AIN AZMAN

21 April 2021, 2:19 pm
PETALING JAYA – Selebriti media sosial, Khairul Amin Kamarulzaman, 29, atau lebih dikenali sebagai KhairulAming mendapat perhatian netizen selepas seorang tukang masak terkenal dari Singapura memuji masakan beliau baru-baru ini.
Melalui satu video masakan spaghetti carbonara yang dimuatnaik oleh KhairulAming di laman sosial itu, rata-rata netizen turut menumpang gembira atas pujian itu namun lain pula jadinya apabila tukang masak dikenali sebagai Ghazalee Ibrahim itu menggelar KhairulAming dengan panggilan ‘Mr. What’s-Up-Guys’.
“Saya nampak muatnaik ini di Facebook, saya amat kagum dengan masakannya. Kamu peroleh hormat dari saya, ‘Mr. What’s-Up-Guys,” komennya di Twitter.
Rata-rata pengguna Twitter tidak berpuas hati kerana berpendapat bahawa Ghazalee sepatutnya memanggil nama KhairulAming daripada menggunakan slogan itu.
Menurut seorang netizen @Sultan_Sulai80 berkata, ia jadi lebih mudah sekiranya Ghazalee memanggil KhairulAming dengan nama sebenar.
Lantaran dari ciapan itu, seorang netizen @relatedelegance berkata, KhairulAming tidak membuka restoran kelas pertama, dan rata-rata yang menonton resipinya adalah netizen.

“Walaupun dia masak dengan cara dia, kami (netizen) tidak kisah asalkan ia sedap untuk dimakan.
“Kami tidak kisah tentang alfredo ataupun carbonara, asalkan sedap, kami akan makan. Jika KhairulAming masak dengan cara yang salah, kami tidak hairan,” ciapnya di ruangan komen.
Namun, ada juga netizen menganggap tindakan Ghazalee hanya menggelar KhairulAming dengan slogannya sahaja bukanlah sesuatu yang biadab.
KhairulAming terkenal di media sosial dengan video masakannya yang berjudul 30 Hari 30 Resipi bersempena kedatangan bulan Ramadan. – K! ONLINE.


Peniaga didakwa mencederakan, cuba membunuh dan khianat
Oleh MOHD AZLI ADLAN

21 April 2021, 3:06 pm
KUALA TERENGGANU – Seorang peniaga dihadapkan di Mahkamah Sesyen di sini hari ini atas tiga pertuduhan mencederakan, cuba membunuh dan khianat dalam kes perbalahan disebabkan kemalangan jalan raya di Pengadang Baru di sini pada dua minggu lalu.
Tertuduh, Mohd. Murad Che Razak, 36, membuat pengakuan tidak bersalah selepas pertuduhan dibacakan di hadapan Hakim Noor Mazrinie Mahmod.
Berdasarkan pertuduhan pertama, dia dituduh mencederakan Nawang Jusoh, 41, sehingga parah dengan menggunakan kayu di hadapan sebuah kedai makan Kampung Pengadang Baharu di sini pada pukul 5 petang, 9 April lalu.
Tertuduh didakwa mengikut Seksyen 326 Kanun Keseksaan yang memperuntukkan hukuman penjara 20 tahun dan denda atau sebatan jika sabit kesalahan.
Mohd. Murad juga didakwa sengaja merosakkan motosikal milik Mohd Hazali Jusoh, 39, di lokasi, tarikh dan masa sama.
Dia didakwa mengikut Seksyen 427 Kanun Keseksaan yang memperuntukkan hukuman penjara lima tahun atau denda atau kedua-duanya jika sabit kesalahan.

Bagi pertuduhan ketiga, tertuduh didakwa cuba membunuh Nawang dengan melanggar mangsa menggunakan kenderaan utiliti sukan, Honds CRV di lokasi, tarikh dan masa sama.
Mohd. Murad didakwa mengikut Seksyen 307 Kanun Keseksaan yang memperuntukkam hukuman penjara 10 tahun dan boleh dikenakan denda jika sabit kesalahan. – K! ONLINE


Video judi: Polis buru individu sebarkan klip video
Oleh EDDY AQMAL MOHAMED HAMIDI

22 April 2021, 10:49 pm
KUALA LUMPUR – Seorang lelaki kini menjadi buruan pihak Polis Diraja Malaysia selepas dikenal pasti terlibat dalam sebaran video mempromosikan aktiviti perjudian online yang tular di laman sosial baru-baru ini.
Ketua Polis Daerah Dang Wangi, Asisten Komisioner Mohamad Zainal Abdullah berkata, suspek yang dikehendaki dikenali sebagai Jonathan Tan Tee Hoe dan berusia 34 tahun.
“Suspek ini dikehendaki bersabit siasatan melibatkan satu kes di bawah Seksyen 504 Kanun Keseksaan, Seksyen 233 Akta Komunikasi dan Multimedia (AKMM) dan Seksyen 4(1)(g) Akta Rumah Judi Terbuka 1953 kerana terlibat dalam sebaran video mempromosikan perjudian online yang viral di laman sosial.
“Orang ramai yang mempunyai sebarang maklumat boleh menghubungi Pegawai Penyiasat, Asisten Superintendan Zairil Hazly Zulkifli di talian 017-458 9997 atau boleh juga menghubungi mana-mana balai polis berhampiran,” katanya menerusi satu kenyataan di sini hari ini. – K! ONLINE


Ponteng kerja 15 tahun tetap dapat gaji penuh
Oleh KOSMO!

22 April 2021, 9:00 pm
CATANZARO, Itali – Seorang lelaki mendapat gelaran “Raja Ponteng” apabila tidak pernah hadir bekerja selama 15 tahun namun masih berjaya mendapatkan gaji bulanannya, lapor akhbar Daily Star, kelmarin.
Lelaki itu mula ponteng kerja di Hospital Pugliese Ciaccio sejak 2005 dan perbuatannya itu dikatakan memecahkan rekod kebangsaan tidak datang bekerja di Itali.
Polis memaklumkan pekerja hospital itu masih menerima gaji bulanan selama 15 tahun itu yang berjumlah  dibayar gaji bulanan berjumlah £464,000 (RM2.7 juta) walaupun tidak datang bekerja setiap hari sepanjang tempoh itu.
Suspek berusia 67 tahun itu kini berdepan tuduhan penyalahgunaan pejabat, pemalsuan dan peras ugut yang serius.
Enam pengurus di hospital itu turut disiasat kerana disyaki berperanan untuk membantu suspek mengelak hadir bekerja.
Dikatakan orang yang tidak datang bekerja adalah masalah di sektor awam Itali.

Siasatan yang diberi nama Part Time menyaksikan polis mengumpulkan bukti daripada rekod gaji, laporan kehadiran dan bercakap dengan saksi seperti rakan sekerja.
Pada 2005, lelaki itu didakwa telah mengugut  pengarah hospital ketika itu daripada membuat laporan disiplin berhubung ketidakhadirannya.
Tidak lama kemudian, pengarah itu bersara dan kegiatan ponteng suspek terus berleluasa kerana tiada pegawai daripada pihak pengurusan hospital memeriksa laporan kehadiran bekerja suspek.
Pada 2016, kerajaan Itali memperketat undang-undang terhadap mereka yang gemar ponteng kerja selepas beberapa siasatan polis berprofil tinggi mengetahui sebilangan besar masalah berkenaan berlaku di sektor awam. – Agensi